‘Arau pun DNAA juga’, Shahidan terkedu lepas kena ‘sound’

CYBERJAYA: Memaku dulang paku serpih, mengata orang dia yang lebih. Demikian peribahasa yang sesuai digambarkan buat Datuk Seri Shahidan Kassim, selepas beberapa kali membangkitkan isu berhubung keputusan melepaskan tanpa membebaskan (DNAA) Timbalan Perdana Menteri, Datuk Seri Dr Ahmad Zahid Hamidi.

Sedangkan, Ahli Parlimen Arau itu turut berdepan dengan keputusan DNAA pada empat tahun lepas.

Ketika membahaskan isu tersebut di Parlimen pada Khamis, Shahidan (PN-Arau) berkata, pihak pembangkang akan memberi peluang kepada Perdana Menteri untuk menyelesaikan isu DNAA Ahmad Zahid.

Namun, kenyataan beliau secara tiba-tiba disampuk oleh Ahli Parlimen dari blok kerajaan,  yang mendakwa bahawa, Shahidan turut tidak terlepas daripada keputusan DNAA.

“Arau cermin (diri) dululah. Arau pun DNAA juga,” katanya sekali gus membuatkan Shahidan terdiam dan terkedu seketika.

Pada April 2019, Mahkamah Sesyen Kangar memutuskan Shahidan dilepas tanpa dibebaskan atas tuduhan mencabul seorang remaja perempuan bawah umur pada Oktober 2018.

Shahidan dituduh mengikut Seksyen 14(a) Akta Kesalahan-Kesalahan Seksual Terhadap Kanak-Kanak 2017 kerana melakukan amang seksual dengan menyentuh bahu hingga tangan remaja perempuan bawah umur berkenaan.

Awal bulan ini, Mahkamah Tinggi Kuala Lumpur memutuskan DNAA terhadap Ahmad Zahid daripada 47 pertuduhan rasuah, pecah amanah dan pengubahan wang haram dana Yayasan Akalbudi.

Sebelum ini, media tempatan melaporkan, Peguam Negara baharu, Datuk Ahmad Terrirudin Mohd Salleh dan bekas Peguam Negara, Tan Sri Idrus Harun akan dipanggil ke Jawatankuasa Pilihan Khas Parlimen (JKPK) Ke-15 Hak Asasi Manusia, Pilihan Raya dan Reformasi Institusi.

Pengerusi JKPK yang juga Ahli Parlimen Selayang, William Leong Jee Keen berkata, ia bagi memberi penjelasan berhubung keputusan DNAA Ahmad Zahid.

Author

Fazleen Safina Abd Jamil

View all posts

View all posts


Jualan beras murah diteruskan hingga bekalan stabil – Izham Hashim

CYBERJAYA: Kerajaan negeri akan meneruskan subsidi beras putih tempatan yang dijual menerusi Jualan Ehsan Rahmah (JER) di tujuh lokasi di Selangor sehingga bekalannya benar-benar pulih.

Pengerusi Jawatankuasa Tetap Infrastruktur dan Pertanian, Izham Hashim berkata, perkara itu bertujuan memastikan kestabilan bekalan beras di negeri Selangor ditampung oleh sumber import dari negara seperti Thailand dan Vietnam melalui Padiberas Nasional Berhad (Bernas).

“Beras import tersebut kita jual dengan harga siling BPT, lima kilogram (kg) pada harga berbanding RM17 bagi manfaat rakyat Selangor.

“Kita turut menjual beras tersebut menerusi JER yang dijalankan Perbadanan Kemajuan Pertanian Negeri Selangor (PKPS) di empat gerai PKPS serta tiga lokasi jualan bergerak pada setiap hari sehingga Disember ini,” katanya memetik laporan Utusan.

Beliau berkata demikian selepas merasmikan Sesi Pemukiman Banci Pertanian 2024 Bersama Agensi Peringkat Negeri Selangor, pada Rabu.

Sebelum ini, Menteri Besar Selangor, Datuk Seri Amirudin Shari memaklumkan, penduduk di Selangor boleh membeli beras serendah RM13 di tujuh lokasi iaitu gerai Wisma PKPS, Seksyen 14; gerai Ehsan PKPS, Seksyen 9;Meru; Kiosk Ehsan, Selangor Fruit Valley, Bestari Jaya dan tiga lori jualan bergerak di seluruh negeri.

Author

Diyana Rahip

View all posts

View all posts


NGO bincang isu kadar upah pemandu e-hailing

KUALA LUMPUR: Sekretariat Gabungan eHailing Malaysia, Persatuan Kebajikan Pekerja Industri eHailing Malaysia telah mengadakan satu sesi libat urus tertutup bersama Pihak Pengurusan Grab Malaysia (Hal Ehwal Awam).

Ketua Aktivis Gabungan eHailing Malaysia, Jose Rizal berkata, perbincangan utama berkisar terhadap isu-isu permasalahan berkenaan perubahan struktur kadar upah yang telah dilaksanakan pada 16 Januari 2023 baru-baru ini.

“Hal-hal lain berkaitan urusan kebajikan rakan-rakan pemandu juga disampaikan dan beberapa cadangan dari pihak Gabungan eHailing Malaysia untuk pertimbangan pihak pengurusan Grab Malaysia demi menjamin kebajikan dan kelestarian industri e-hailing Malaysia.

“Diharapkan agar dengan sesi libat urus ini akan ada tindakan dan respons tuntas terhadap perkara-perkara yang telah dibangkitkan,” katanya dalam satu kenyataan.

Turut serta bersama dalam sesi tersebut wakil Persatuan Pengguna Islam Malaysia (PPIM) dan peguam.

Author

Tun Puteh Wanti

View all posts

View all posts


Pembentukan kerajaan negeri bersamaan PH demi kestabilan – MB Pahang

PEKAN: Barisan Nasional (BN) Pahang mencapai persetujuan untuk membentuk kerajaan negeri bersama Pakatan Harapan (PH) kerana gabungan itu dilihat berupaya membawa kestabilan selain mencerminkan kemajmukan yang menjadi kekuatan negeri berkenaan.

Menyifatkan gabungan itu sebagai ‘kerajaan perpaduan BN dan PH’, Menteri Besar Datuk Seri Wan Rosdy Wan Ismail percaya pembentukan kerajaan negeri perlu selari dengan pembentukan kerajaan Persekutuan bagi memastikan pentadbiran dan perancangan dibuat untuk pembangunan negeri dapat diteruskan dengan lancar.

“Melalui kerjasama baharu ini, satu barisan Ahli Mesyuarat Kerajaan Negeri (EXCO) baharu yang melibatkan kedua-dua blok BN dan PH akan dibentuk dalam masa terdekat,” katanya pada sidang media pertama sebagai Menteri Besar Pahang buat penggal kedua di Pejabat Daerah dan Tanah di sini hari ini.

Pelantikan Wan Rosdy yang juga Pengerusi BN Pahang, hari ini, menamatkan kemelut politik di Pahang, selepas keputusan Pilihan Raya Umum ke-15 (PRU15) menyaksikan buat kali pertama Dewan Undangan Negeri (DUN) Pahang tergantung kerana tiada parti memperoleh majoriti mudah 22 kerusi untuk membentuk kerajaan negeri.

Pada PRU15, BN memperoleh 16 kerusi DUN, kurang satu berbanding Perikatan Nasional (PN) manakala PH mendapat lapan kerusi. Namun, proses pengundian DUN Tioman ditangguhkan kepada 7 Disember ini, ekoran kematian calon PN Md Yunus Ramli, 61, pada 3.30 pagi hari pengundian 19 Nov lepas, dipercayai akibat serangan jantung.

Wan Rosdy berkata, perbincangan dengan PH berlangsung dalam suasana baik dengan pihak berkenaan tidak memberikan tekanan atau paksaan, walaupun ada membuat beberapa permintaan semasa ‘menghulurkan tangan untuk membentuk kerajaan negeri’.

Ditanya mengenai tarikh persidangan pertama DUN Pahang di bawah gabungan BN dan PH, Wan Rosdy berkata, ia masih belum dimuktamadkan, namun berharap PN akan menjadi pembangkang yang sentiasa tegas, objektif dan mampu menjalankan fungsi semak dan imbang selayaknya.

Selain itu, Wan Rosdy menegaskan bahawa Pahang adalah kerajaan negeri yang mewakili dan berkhidmat untuk semua, dengan fokus utama adalah untuk memacu pertumbuhan ekonomi ke arah yang lebih baik dan positif.

Kerajaan negeri juga akan memberi tumpuan kepada pelaksanaan Belanjawan Pahang 2023 yang telah diluluskan pada 13 Oktober lepas, iaitu sehari sebelum pembubaran DUN Pahang untuk memberi laluan pilihan raya negeri diadakan serentak PRU15.

“Saya akan memastikan segala sentimen politik dan perbezaan ideologi diketepikan, dan satu-satunya perkara yang menjadi keutamaan semua pihak pada ketika ini adalah kestabilan dan kemakmuran negeri,” katanya.

Pada sidang media itu, Wan Rosdy juga menjunjung kasih kepada Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah atas pekenan melantik beliau untuk menerajui pentadbiran negeri.

Beliau juga berterima kasih kepada rakyat Pahang yang sabar mengikuti pembentukan kerajaan negeri dan menerima keputusan akhir secara berlapang dada serta matang, tanpa membiarkan emosi dan ketaasuban mencetuskan suasana tidak baik.

Kerajaan negeri, juga menurut Wan Rosdy sedar bahawa pelantikan itu adalah amanah dan tanggungjawab besar yang perlu dilunaskan dengan idea, kudrat dan ikhtiar terbaik demi kesejahteraan rakyat, selain memastikan Pahang menjadi negeri yang stabil, makmur dan harmoni.

Mengambil kira situasi semasa, Wan Rosdy juga menyifatkan ia perkembangan yang baik kepada BN pada pertembungan di DUN Tioman, jika ada kesepakatan untuk PH memberi laluan kepada mereka, namun perkara itu masih belum dibincangkan secara rasmi.

DUN Tioman melibatkan pertembungan lima penjuru antara calon BN Datuk Seri Mohd Johari Hussain, Mohd Fadzli Mohd Ramly (PH), Nor Idayu Hashim (PN), Osman A Bakar (Pejuang) dan Sulaiman Bakar (Bebas). – BERNAMA


Ahli Parlimen Kuala Kangsar umum sokong Perdana Menteri

SHAH ALAM: Ahli Parlimen Kuala Kangsar, Datuk Iskandar Dzulkarnain Abdul Khalid membuat keputusan untuk menyokong pimpinan Perdana Menteri, Datuk Seri Anwar Ibrahim berkuat kuasa pada Khamis.

Menurut wakil rakyat daripada Parti Pribumi Bersatu Malaysia (Bersatu) itu, pendekatan tersebut diambil setelah meneliti rintihan berterusan pengundi dan menitikberatkan keperluan mendesak untuk menangani masalah krisis kenaikan kos sara hidup yang melanda kawasannya.

“Keputusan saya juga bertujuan menilai sama ada Perdana Menteri (Anwar) adalah ikhlas dan akan mengotakan janjinya bahawa peruntukan akan disalurkan kepada sesiapa ahli parlimen yang menyokong dasar-dasar Kerajaan Perpaduan.

“Saya percaya ekonomi negara perlu ditingkatkan demi kemakmuran negara dan kesejahteraan rakyat. Oleh yang demikian, saya menyokong Perdana Menteri atas apa-apa usaha yang dilakukan untuk mengukuhkan ekonomi negara,” katanya dalam satu kenyataan pada Khamis.

Tegas Iskandar Dzulkarnain, meskipun membuat keputusan untuk menyokong kepimpinan kerajaan ketika ini, namun beliau tidak akan tinggalkan apatah lagi khianati Bersatu dalam apa jua keadaan atas prinsip taat dan setia kepada parti.

Malah, beliau dalam masa sama juga bersedia dengan sebarang kemungkinan termasuk berdepan dengan risiko sebarang tindakan disiplin oleh partinya.

Ini kerana katanya, beliau tidak sanggup melihat pengundi di kawasannya terus terbiar dan ketinggalan hanya semata-mata kerana perbalahan naratif politik.

“Saya dengan ini mengambil keputusan untuk menyokong inisiatif inisiatif kerajaan dalam hal-hal yang mengutamakan kebajikan rakyat negara ini, sehingga pilihan raya umum (PRU) yang seterusnya.

“Semoga Allah senantiasa memberkati Malaysia dan rakyatnya,” katanya.

Pada Pilihan Raya Umum ke-15 (PRU15) lalu, Iskandar Dzulkarnain yang bertanding atas tiket Perikatan Nasional (PN) menang di kerusi Parlimen Kuala Kangsar dengan majoriti 3,566 undi.

Beliau bersaing empat penjuru menewaskan calon dari Barisan Nasional (BN), Datuk Maslin Sham Razman (10,814 undi); calon Pakatan Harapan (PH), Ahmad Termizi Ramli (10,356 undi) dan calon parti Pejuang, Yusmalia Mohamad Yusof yang memperoleh 204 undi. – Sinar Harian

Author

Media Variasi

View all posts

View all posts


JPP PKR dedah cubaan godam keputusan pemilihan

KUALA LUMPUR: Jawatankuasa Pemilihan Pusat (JPP) PKR mendedahkan terdapat beberapa cubaan untuk menggodam keputusan pemilihan parti 2022 oleh pihak yang tidak bertanggungjawab.

Pengerusinya, Dr Zaliha Mustafa berkata, perkara tersebut telah dikenal pasti dan pakar audit telah memberi cadangan untuk mengemaskinikan rekod pengundian.

“Setelah menerima laporan audit dari Pakar Digital, JPP telah meneliti laporan tersebut dan menerimanya berdasarkan kepada bukti berasas menerusi analisa digital.

“Dapatan audit mendedahkan terdapat percubaan untuk menggodam keputusan oleh pihak yang tidak bertanggungjawab. Proses pemutihan telahpun dilaksanakan berdasarkan keputusan analisa digital tersebut,” katanya dalam satu kenyataan, hari ini.

Bagaimanapun, menurut Zaliha, penemuan tersebut tidak menjejaskan keputusan kemenangan sebahagian besar calon di peringkat pusat mahupun di peringkat cabang.

Katanya, keputusan akhir Pemilihan Keadilan 2022 boleh dilayari di laman web https:llpemilihankeadilan2022.com. dan keputusan rasmi  akan diumumkan semasa Kongres Nasional Tahunan PKR dari `15 hingga 17 Julai ini. – BERNAMA


Rambut Hafiz Suip warna hijau, netizen dakwa ‘kebulur’ perhatian?

PENYANYI, Hafiz Suip yang kian lama ‘menyepi’ dalam industri muzik kini kembali menjadi perhatian apabila memuat naik foto penampilan baharunya dengan rambut berwarna hijau.

Foto yang dimuat naik menerusi hantaran di Instagram miliknya itu nyata membuatkan ramai pihak terkejut.

Perkara itu susulan pelantun lagu Kisah Cinta Kita itu kelihatan amat berbeza dengan imejnya sebelum ini dan didakwa terlalu mengikut budaya Barat.

“Definisi bapak kau hijau,” tulis Hafiz sebagai kapsyen foto berkenaan.

Menjengah di ruangan komen, rata-rata warga net mengecam imej terbaharu yang digayakan Hafiz dan menyifatkan dia semakin terpesong.

Malah, ada yang menyifatkan Hafiz ‘kebulur’ perhatian gara-gara sudah lama tidak kelihatan dalam industri muzik tanah air.

“Faham, dah lama sendu, terus buat hal supaya orang ingat kau balik, kesian hidup berkiblatkan kontroversi murahan,” tulis seorang warga net.

“Ingat smart ke buat rambut kaler macam tu?” soal netizen di ruangan komen foto itu.

“Rambut hijau style kafir ke? Malulah sikit dengan Allah, kau bukan muda lagi, ingatkan lama menyepi makin elok, rupanya makin teruk, macam terpesong dah,” komen netizen.

“Muhasabah diri Hafiz, orang tengah sibuk dengan isu Palestine, kau sibuk dengan rambut tak semenggah kau ni,” tulis seorang lagi pengguna media sosial.

Author

Diyana Rahip

View all posts

View all posts


Kanak-kanak dapat hadiah jika ‘complete’ 20 rakaat Tarawih di Masjid Kapitan Keling

CYBERJAYA: Bagi menarik minat anak-anak kecil mengimarahkan masjid, pengurusan Masjid Kapitan Keling di Georgetown, Pulau Pinang, menawarkan hadiah menarik kepada mereka yang hadir menunaikan solat Tarawih.

Setiausaha Masjid Kapitan Keling, Mohamed Rizdwan Abdul Ghafoor Khan berkata, idea itu datang secara spontan ketika beliau dan seorang rakannya melihat kanak-kanak bermain selepas menunaikan solat Tarawih di pekarangan masjid pada 1 Ramadan lalu.

“Ketika itu, saya lihat ramai kanak-kanak datang ke masjid ini dan saya terfikir bagaimana untuk menarik minat mereka terus kekal bersolat di masjid sehingga 30 Ramadan.

“Pada hari pertama Ramadan saya beri mereka aiskrim sebagai galakan untuk terus datang ke masjid dan mereka gembira dengan pemberian ini.

“Idea datang secara spontan untuk terus memberikan hadiah kepada kanak-kanak yang datang menunaikan solat Tarawih di sini, mereka perlu lengkapkan 20 rakaat solat tarawih selama 10 hari dan akan diberikan hadiah,” katanya seperti dilapor Utusan.

Bagi menjayakan program terbabit, kanak-kanak yang turut serta akan dibekalkan kad khas sebagai penanda kehadiran dan mereka perlu mendapatkan cap daripada pengerusi masjid setiap kali selesai menunaikan solat Tarawih.

“Pada hari pertama kami edarkan kad khas ini kepada 42 orang kanak-kanak dan sehingga hari ini mereka nampaknya begitu bersemangat untuk melengkapkan solat Tarawih 20 rakaat.

“Sekiranya mereka berjaya melengkapkan solat Tarawih sepanjang 30 Ramadan ini, mereka akan memperoleh tiga hadiah oleh pengurusan masjid,” ujarnya.

Author

Diyana Rahip

View all posts

View all posts


Lima gabungan bentuk Kerajaan Perpaduan meterai perjanjian, jamin politik negara stabil

PUTRAJAYA: Lima gabungan politik utama – Pakatan Harapan (PH), Barisan Nasional (BN), Gabungan Parti Sarawak (GPS), Gabungan Rakyat Sabah (GRS) dan Parti Warisan (Warisan) –  yang membentuk Kerajaan Perpaduan hari ini menandatangani perjanjian persefahaman kerjasama di sini bagi menjamin kestabilan politik serta memacu ekonomi negara.

Perjanjian itu dimeterai Setiausaha Agung PH, Datuk Seri Saifuddin Nasution; Setiausaha Agung BN, Datuk Seri Zambry Abdul Kadir; Setiausaha Agung GRS, Datuk Masidi Manjun; Setiausaha Agung GPS, Datuk Seri Alexander Nanta Linggi dan Setiausaha Agung Warisan, Datuk Loretto Padua Jr dengan disaksikan oleh semua pengerusi gabungan terbabit.

Mereka ialah Perdana Menteri, Datuk Seri Anwar Ibrahim yang juga Pengerusi PH; Pengerusi BN, Datuk Dr Ahmad Zahid Hamidi; Pengerusi GPS, Tan Sri Abang Johari Tun Openg; Pengerusi GRS, Datuk Seri Hajiji Noor dan Presiden Warisan, Datuk Seri Mohd Shafie Apdal, yang turut menandatangani perjanjian itu.

Anwar dalam sidang media selepas Majlis Menandatangani Permuafakatan Antara Gabungan Di Bawah Kerajaan Perpaduan turut menyifatkan perjanjian itu sebagai amat bermakna dalam sejarah politik tanah air.

“Kita capai persefahaman atau muafakat dengan hala tuju jelas membangun negara, menjamin supaya sistem stabil dan tumpu perhatian untuk mengangkat martabat negara kita sebagai negara yang maju,” katanya.

Anwar berkata, perjanjian yang disepakati itu tidak memperlihatkan soal kedudukan dan habuan sebaliknya menjurus kepada soal prinsip serta dasar berkaitan tata kelola yang baik.

“Ini tidak boleh dicapai tanpa kerjasama rakan pimpinan parti dari Semenanjung, Sabah dan Sarawak. Saya ingin jelaskan yang disepakati bukan soal kedudukan atau habuan,” katanya.

Beliau percaya perjanjian persefahaman itu akan membolehkan Kerajaan Perpaduan menjadi satu pasukan yang mantap dalam mendepani apa jua permasalahan termasuk di Parlimen.

“Saya telah diberikan kepercayaan serta terharu dengan bentuk sokongan dan juga komitmen bersama sebagai satu pasukan mantap (di bawah) Kerajaan Perpaduan.

“Ini akan membolehkan kita menghadapi apa jua permasalahan di Parlimen dan di luar dengan satu suara iaitu Kerajaan Perpaduan Malaysia,” katanya.

Beliau berkata, Kerajaan Perpaduan adalah kerajaan yang mewakili semua kepentingan politik dalam negara dan memperakui isu yang termeterai dalam Perlembagaan Negara serta Perjanjian Malaysia 1963.

Anwar, yang juga Menteri Kewangan, berkata hal membabitkan kewangan di Sabah serta Sarawak sedang dirangka oleh Kementerian Kewangan dan akan diserah kepada Timbalan Perdana Menteri Datuk Seri Fadillah Yusof untuk dipengerusikannya.

“Mana yang boleh dilaksanakan, saya beri tempoh satu bulan. Hal menyangkut kewangan umpamanya juga jadi isu besar di Sabah dan Sarawak, soal kuasa untuk luluskan projek dan juga pengiktirafan kepada tenaga jentera di Sabah dan Sarawak.

“Itu dah disiapkan Kementerian Kewangan dan akan menyerahkannya kepada Fadillah untuk mempengerusikan. (Ia) akan diangkat semula untuk kepada saya untuk dibentang dalam mesyuarat Jemaah Menteri minggu depan,” katanya.

Perdana Menteri juga berkata, hal terkait dengan pindaan peraturan atau undang-undang akan mengambil lebih masa untuk dilaksanakan kerana ia melibatkan sidang Parlimen.

“Yang lain, kita tekankan soal tata kelola kerana isu ini besar dalam negara kita untuk kita kembali ke dasar membersihkan jentera kerajaan dan elak apa-apa keterlanjuran yang pernah berlaku dulu.

“Pusat perhatian kita ialah penjanaan pertumbuhan ekonomi yang harus jadi perhatian kita bukan sahaja di Semenanjung tapi bersama Sabah dan Sarawak,” katanya. – BERNAMA


Haris mahu saman individu fitnah bisnes inai bersama Neelofa

OLEH: FATTAH RAZZAQ

KUALA LUMPUR: Pendakwah bebas, Haris, memberitahu dia bakal mengambil tindakan undang-undang terhadap seorang wanita yang dipercayai ingin menjatuhkan perniagaan inai yang diusahakan olehnya bersama isterinya, Neelofa.

Menerusi hantaran di InstaStorymiliknya, dia memberitahu mempunyai beberapa fakta kes berhubung apa yang telah berlaku sejak kebelakangan ini ke atas seorang wanita dikenali sebagai Wani kerana dipercayai membuat kenyataan berbaur fitnah terhadap mereka.

Ujarnya, wanita tersebut telah menulis kenyataan di media sosial mengenai perasaan sedih dan kecewa konon-kononnya pihak Nunha.co menipu dan menganiaya pelanggan dengan meletakkan beberapa paksaan.

Bukan itu sahaja, wanita tersebut mendakwa pihak Nunha memaksa pelanggan membuat pembayaran secara tunai dan tidak boleh memberi inai secara dalam talian mahupun kaedah lain.

“Ini konon-konon expose (pendedahan) perkara-perkara yang timbul fitnah kita paksa bayar dan sebagainya.

“Bukan dari kami arahan ini dan perkara ini dah memalukan kami sekali lagi seluruh Malaysia tuduh kita buat benda salah dan sebagainya.

“Memang saya banyak berdiam tetapi dengan fitnah yang kali ini saya tidak akan berdiam tindakan lawyer (peguam) akan diambil secepatnya,” tulisnya.

Sejak kebelakangan ini pasangan selebriti Neelofa dan suami Haris Ismail diduga dengan pelbagai kisah kontroversi tidak kira sama ada berkaitan peribadi mahupun perniagaan yang sentiasa mendapat perhatian netizen.

Terbaharu, perniagaan produk inai yang diusahakan pasangan ini dengan nama Innai Nunha terpalit kontroversi apabila mereka dikatakan bersikap tidak adil kepada stokis dan ejen.

Perkara tersebut hangat diperkatakan di media sosial apabila sebuah video TikTok tular yang mendakwa pihak pengurusan meminta bayaran tunai daripada stokis dan ejen jika mahu mendapatkan produk berkenaan.

Neelofa bagaimanapun menyangkal tuduhan itu ketika bersiaran langsung di TikTok bersama Haris.

Author

Media Variasi

View all posts

View all posts


Baling daerah terbaharu dilanda banjir, jumlah terkini 1,220 mangsa

ALOR SETAR: Seramai 244 orang daripada 83 keluarga di Baling termasuk penduduk Kampung Iboi terjejas banjir sekali gus menjadikan jumlah keseluruhan 1,220 mangsa di negeri ini setakat pukul 8 pagi.

Kesemua mereka dari beberapa kampung yang dinaiki air di daerah itu kini ditempatkan di Pusat Pemindahan Sementara (PPS) Sekolah Kebangsaan (SK) Iboi dan Sekolah Menengah Kebangsaan (SMK) Jerai.

Pokok Sena mencatatkan jumlah tertinggi mangsa iaitu seramai 478 orang daripada 136 buah keluarga yang berlindung di PPS SK Bukit Hijau, Maahad Tarbiyah Derang dan Surau Permatang Limau.

Dua lagi daerah yang terlibat banjir iaitu Kubang Pasu dan Kota Setar masing-masing merekodkan 295 dan 203 mangsa daripada keseluruhan 153 keluarga.

Mereka kini berada di enam PPS antaranya SMK Changlun, SK Malau, Dewan PPK Lubuk Batu di Kubang Pasu serta SK Taman Aman dan SMK Kepala Batas di Kota Setar. – Utusan

Author

Media Variasi

View all posts

View all posts


Harga ‘trade in’ emas tak susut di Malabar Gold & Diamonds

KLANG: Peruncit runcit emas dan berlian keenam terbesar dunia, Malabar Gold & Diamonds (MGD) di Malaysia satu-satunya kedai emas yang menawarkan tukar beli (trade in) emas pada kadar harga sifar peratus potongan.

Lebih menarik lagi, jika pembelian emas lebih rendah pada harga semasa sebelum ini, margin harga tetap sama jika ditukar beli semula dan lebih tinggi jika mengikut kadar harga semasa tinggi.

Justeru, Eksekutif Pemasaran MGD, Matham Raj Mani Raj berkata, pembeli emas di MGD tidak perlu khuatir untuk membuat tukaran beli di kedai emas tersebut yang kini mempunyai banyak cawangan di beberapa negeri.

“Sesiapa yang membeli emas Malabar (MGD), tak perlu takut, sebab kita ada terma jaminan dan selenggara seumur hidup.

“Masa ‘trade in‘, pembeli dapat 100 peratus pulangan wang tanpa apa-apa potongan.

“Kalau kedai lain mungkin akan turun nilai apabila di trade in, tapi kita sifar peratus potongan. Ini konsep istimewa Malabar iaitu Malabar Promise, ada kualiti dan jaminan perkhidmatan yang tiada tolok banding,” katanya.

Mathan ditemui pada majlis perasmian pembukaan cawangan MGD ke tujuh di Jalan Tengku Kelana, di sini pada Sabtu.

Majlis dirasmikan oleh Ahli Parlimen Klang, V Ganabatirau.

Turut hadir, Ketua Cawangan Malabar Malaysia, P Nijeesh; Ketua Polis Daerah Klang Selatan, Asisten Supritendan Cha Hoong Fong dan Timbalannya, Superintendan Kamal Ariffin Aman Shah; dan Ketua Wilayah Timur MGD, Ajith Murali.

Mathan menjelaskan, pelanggan setia sudah tentunya akan menerima diskaun lebih tinggi, pada jumlah tertentu berdasarkan sejarah transaksi pembelian di MGD.

“Apabila pelanggan kita membeli secara berterusan, ya memang mereka akan terima diskaun tertentu yang menakjubkan mereka, sebagai tanda penghargaan dan kesetiaan mereka,” katanya.

Katanya, MGD juga mengimpikan cawangan di setiap negeri di seluruh negara dalam tempoh tiga tahun akan datang.

“Setakat ini, cawangan MGD di Masjid Jamek dan Ampang di Kuala Lumpur, Mydin Seremban 2, Pulau Pinang, dan di sini.

“Kita akan buka dua lagi cawangan di Ipoh, Perak dan Seremban 1 tahun ini juga,” ujarnya.

Untuk rekod, MGD memulakan operasinya di India pada 1993 dan kini menyasarkan pelanggan Melayu dengan rekaan eksklusif mengikut citarasa Melayu.

MGD memiliki 305 cawangan termasuk tujuh di Malaysia telah memulakan inisiatif bagi menarik minat Melayu untuk memilih jenama ini sejak ia mula bertapak di Malaysia pada tahun 2015.

Author

Tun Puteh Wanti

View all posts

View all posts


PRU15: Annuar Musa, Shahidan, Zahidi antara yang tidak dicalonkan

KUALA LUMPUR: Pengumuman calon Barisan Nasional (BN) bagi kerusi Parlimen Pilihan Raya Umum ke-15 (PRU15) oleh Pengerusinya Datuk Seri Dr Ahmad Zahid Hamidi, di sini malam tadi, menyaksikan beberapa nama besar pemimpin UMNO tidak disenaraikan sebagai calon.

Paling mencuri tumpuan ialah penyandang Parlimen Ketereh, Kelantan Tan Sri Annuar Musa yang tidak dinamakan sebagai calon kawasan itu.

Beliau yang juga Menteri Komunikasi dan Multimedia digantikan oleh Ketua Puteri UMNO Kelantan Marzuani Ardila Ariffin.

Di Perlis, Menteri Wilayah Persekutuan Datuk Seri Shahidan Kassim dan Timbalan Menteri Komunikasi dan Multimedia Datuk Zahidi Zainul Abidin, tidak dinamakan sebagai calon untuk mempertahankan kerusi Parlimen masing-masing iaitu Arau dan Padang Besar.

Shahidan yang menyandang kerusi Parlimen Arau selama empat penggal, digantikan oleh Datuk Rozabil Abd Rahman, manakala Zahidi digantikan oleh Ketua Puteri UMNO Datuk Zahida Zarik Khan.

Calon BN bagi Parlimen Jempol dan Kuala Pilah di Negeri Sembilan, Tanjong Karang, Selangor dan Kuala Nerus, Terengganu pula tidak diumumkan pada malam tadi.

Kerusi Parlimen Jempol dan Tanjong Karang masing-masing disandang oleh Pengerusi RISDA Datuk Seri Mohd Salim Mohd Sharif dan Menteri Pembangunan Usahawan dan Koperasi Tan Sri Noh Omar.

Manakala calon BN Parlimen Kuala Pilah pada PRU14 ialah Datuk Seri Hasan Malek yang tewas kepada calon Bersatu Datuk Eddin Syazlee Shith dan di Kuala Nerus pula calon BN Dr Tengku Ahmad Asmadi Tengku Mohamad tewas dalam pertandingan tiga penjuru dengan calon PAS dan PKR.

Di Perak, dua nama besar turut tidak disenaraikan iaitu penyandang kerusi Pasir Salak bekas pengarah pilihan raya UMNO Datuk Seri Tajuddin Abdul Rahman yang menyandang kerusi itu selama empat penggal dan Timbalan Menteri di Jabatan Perdana Menteri Datuk Mastura Mohd Yazid (Kuala Kangsar).

Ahmad Zahid mengumumkan bekas Naib Ketua Pemuda UMNO Khairul Azwan Harun sebagai calon BN di Pasir Salak, manakala Maslin Sham Razman di Kuala Kangsar.

Di Johor, penyandang Parlimen Tenggara Datuk Seri Dr Adham Baba dan Parlimen Kota Tinggi Datuk Halimah Mohamed Sadique turut tidak disenaraikan.

Dr Adham yang juga Menteri Sains, Teknologi dan Inovasi digantikan oleh Manndzri Nasib, manakala Halimah yang juga Menteri Perpaduan Negara digantikan oleh Naib Presiden UMNO Datuk Seri Mohamed Khaled Nordin.

Di Pahang, penyandang kerusi Parlimen Maran Datuk Seri Ismail Abdul Muttalib turut tidak dinamakan sebagai calon dan digantikan oleh Exco Perpaduan, Kebajikan Masyarakat, Pembangunan Wanita dan Keluarga Negeri Pahang Datuk Seri Shahaniza Shamsuddin. – BERNAMA


PRU15: PH selesai agih hampir semua kerusi

GEORGE TOWN: Pakatan Harapan (PH) telah menyelesaikan pembahagian bagi hampir semua kerusi dalam kalangan parti komponennya bagi Pilihan Raya Umum Ke-15 (PRU15).

Timbalan Presiden PKR Rafizi Ramli berkata ketika ini, semua negeri telah menyelesaikan pembahagian kerusi kecuali Kedah dan Sabah yang masih berunding membabitkan dua atau tiga kerusi sahaja, dan keputusan rundingan itu akan dibawa ke Mesyuarat Majlis Presiden PH pada Rabu ini.

“Kita yakin dapat selesaikan menjelang Rabu ini (Mesyuarat Majlis Presiden PH). Untuk kerusi Parlimen, PKR, Amanah dan DAP bakal mendapat tambahan kerusi pada PRU-15 yang mana 52 kerusi di Semenanjung yang dulunya ditandingi Bersatu pada PRU14, akan dibahagikan kepada semua parti dalam PH.

“Bagi Sarawak tidak menjadi isu sangat sebab Bersatu tidak bertanding di situ pilihan raya lepas… jadi tidak banyak beza dari segi agihan. Cuma di Sabah kita kena berunding dengan Pertubuhan Kinabalu Progresif Bersatu (UPKO) yang sebelum ini parti itu bukan dalam PH. Itu makan masa sikit,” katanya kepada pemberita selepas sesi Town Hall di sini hari ini.

Sementara itu, Rafizi yang juga Pengarah Pilihan Raya PKR berkata beliau berhasrat bertanding di kerusi Parlimen Pandan pada PRU15 nanti dan telah menyuarakannya kepada pucuk pimpinan parti yang belum memuktamadkan senarai calon.

“Saya sudah menyatakan dengan jelas saya mahu mempertahankan (kerusi Parlimen) Pandan, sedang menunggu keputusan parti. Ini kerana saya boleh berkempen dengan lebih berkesan di peringkat nasional untuk calon PKR, jika saya bertanding di Pandan, di mana kami mempunyai sokongan sangat baik dan cukup mantap,” katanya.

Bekas Ahli Parlimen Pandan itu berkata pada PRU14, beliau memberi laluan kepada Pengerusi Majlis Penasihat PKR Datuk Seri Dr Wan Azizah Wan Ismail, yang pada ketika itu Presiden PKR, kerana kerusi Parlimen Pandan antara kerusi PKR yang paling baik.

“Kita bersetuju presiden parti ambil alih kalau tidak kerusi itu jadi rebutan (pada PRU14). Wan Azizah sangat serba boleh dan beliau sudah pun buktikan (pada PRU14). Cuma untuk saya contohnya, oleh kerana kempen (PRU15) di seluruh Malaysia, jadi memang lebih logik saya bertanding di Pandan kerana itu pangkalan saya dan itu bagi saya ruang berkempen di banyak kerusi di seluruh Malaysia,” katanya.

Rafizi memenangi kerusi Pandan pada 2013, ketika beliau pertama kali bertanding untuk kerusi Parlimen menewaskan calon Barisan Nasional (BN) Lim Chin Yee, dengan majoriti 26,729 undi.

Beliau tidak mempertahankan kerusi itu pada PRU14 selepas tidak layak bertanding kerana proses rayuan yang masih berjalan membabitkan hukuman 30 bulan penjara yang dijatuhi Mahkamah Sesyen Shah Alam, pada Februari 2018, selepas didapati bersalah mendedahkan maklumat perbankan milik National Feedlot Corporation (NFC) dan Pengerusinya Datuk Seri Dr Mohamad Salleh Ismail.

Pada PRU14, Wan Azizah yang mewakili PKR di kerusi itu menang besar 52,543 undi majoriti menewaskan calon BN Leong Kok Wee.

Pada November 2019, Mahkamah Tinggi Shah Alam membebaskan Rafizi kerana pihak pendakwaan gagal mengemukakan dokumen asli seperti diperuntukkan dalam Seksyen 65(1)(c) Akta Keterangan 1950. – BERNAMA


Tiga kapal OPV masih dalam pembinaan – Maritim Malaysia

PUTRAJAYA: Tiga kapal peronda luar persisir (OPV) yang sepatutnya diterima Agensi Penguatkuasaan Maritim Malaysia (Maritim Malaysia) pada 2020 masih dalam pembinaan, demikian menurut Maritim Malaysia hari ini.

Ketua Pengarah Maritim Malaysia Laksamana Maritim Datuk Mohd Zubil Mat Som dalam satu kenyataan hari ini berkata kapal OPV itu sedang dibina oleh syarikat tempatan iaitu THHE Destini Sdn Bhd yang terletak di Pulau Indah, Selangor.

“Pandemik COVID-19 yang melanda negara sebelum ini turut menyumbang kepada kelewatan penyerahan kapal-kapal tersebut kepada Maritim Malaysia,” katanya mengenai status semasa pembinaan OPV Maritim Malaysia.

Beliau berkata kapal OPV 1 yang dijadual dilancarkan ke air pada hari ini (13 Sept) masih gagal dilakukan kerana kapal masih tidak berjaya dibawa ke lokasi pelancaran.

Menurut Mohd Zubil, pihak syarikat akan mengubah cara pelancaran daripada ‘Launching Cradle’ kepada sistem pelancaran ‘Air Balloon’ yang dijangka dilakukan pada 10 Okt depan.

“Sekiranya semua berjalan dengan lancar dan jika pelancaran ini dapat direalisasikan pada tarikh tersebut, besar kemungkinan kapal OPV 1 dapat diserahkan kepada pihak Maritim Malaysia pada awal 2023,” katanya.

Mohd Zubil berkata kapal OPV 2 dan OPV 3 pula akan diserahkan secara berperingkat.

“Adalah besar harapan agensi ini agar ketiga-tiga kapal dapat disiapkan dan diserahkan kepada Maritim Malaysia dengan kadar segera walaupun ia telah dua tahun melewati dari tarikh asal penyerahan.

“Ketiga-tiga kapal OPV ini amat diperlukan oleh Maritim Malaysia pada masa kini bagi menguatkuasakan undang-undang di dalam perairan negara,” katanya. – BERNAMA


7,000 orang hilang tempat tinggal, pesakit, kakitangan perubatan di hospital Al-Shifa ‘berdepan kematian’

BANDAR GAZA, Palestin: Lebih 7,000 orang yang kehilangan tempat tinggal, pesakit, dan kakitangan perubatan di Hospital Al-Shifa “berdepan dengan kematian akibat kekurangan air dan makanan” yang disebabkan oleh sekatan tentera Israel, lapor pejabat media Gaza pada Khamis.

Menurut kenyataan yang dikeluarkan di Telegram, pejabat itu menekankan situasi kritikal, menyatakan bahawa “tiada makanan, air, atau susu untuk bayi di Hospital Al-Shifa.”

“Kami mungkin kehilangan sebilangan kanak-kanak yang kekurangan zat makanan di hospital kerana bekalan elektrik terputus, menyebabkan mereka tidak dapat menggunakan inkubator,” katanya.

Pejabat media menekankan “keadaan teruk di Hospital Al-Shifa, yang menempatkan 650 pesakit dan kira-kira 7,000 individu yang dipindahkan. Pasukan perubatan, pesakit dan individu yang berpindah bergelut untuk terus hidup kerana ketiadaan keperluan hidup.”

Kenyataan itu menegaskan bahawa “pasukan Israel telah memusnahkan semua kenderaan di pekarangan hospital dan enggan membenarkan kakitangan perubatan atau pesakit pergi.”

Pejabat media Gaza “merayu untuk campur tangan antarabangsa segera untuk menyelamatkan mereka yang ada di pekarangan itu.”

Ia melaporkan bahawa “tentera Israel menjalankan operasi mencari dan pemeriksaan di dalam Hospital Al-Shifa, memindahkan mayat syuhada ke lokasi yang tidak diketahui. Pasukan penaklukan telah menukar kemudahan itu menjadi berek tentera.”

Kenyataan itu menggesa “tekanan antarabangsa untuk membebaskan kawasan Al-Shifa daripada tentera Israel, mengeluarkan tentera dan kereta kebalnya, dan menolak naratif Israel mengenai senjata yang ada di hospital, menyifatkan ia sebagai palsu.”

Ia berkata, “Al-Shifa dan hospital di Gaza adalah institusi kemanusiaan, dan mereka tidak akan membenarkan mereka digunakan sebagai pentas untuk operasi ketenteraan.”

Pada petang Khamis, tentera Israel mengepung Hospital Al-Ahli Baptist, kemudahan kesihatan terakhir yang beroperasi di Gaza, kata Persatuan Bulan Sabit Merah Palestin.

Selama beberapa hari, serangan dan sekatan Israel telah menyasarkan semua hospital di utara Genting Gaza, memetik “kehadiran ibu pejabat pejuang,” dakwaan yang dinafikan Hamas dan pegawai Palestin di Gaza berulang kali. – Anadolu

Author

Taufik Asmady Abdul Aziz

View all posts

View all posts


Cadangan Mukhriz PN gantikan UMNO tidak sesuai – Penganalisis

JOHOR BAHRU: Cadangan Datuk Seri Mukhriz Mahathir supaya Perikatan Nasional (PN) menggantikan UMNO yang didakwa menjadi ‘duri dalam daging’ terhadap pelbagai masalah dalam negara, adalah tidak sesuai.

Sebaliknya, Pensyarah Pusat Perdana, Fakulti Teknologi & Informatik Razak, Universiti Teknologi Malaysia (UTM), Prof Madya Dr Mazlan Ali berkata, langkah terbaik yang perlu diambil bagi menyelesaikan segala kemelut politik negara adalah menerusi memorandum persefahaman (MoU) di antara kerajaan dan pembangkang.

Katanya, cadangan Mukhriz yang juga Presiden Parti Pejuang Tanah Air (Pejuang) itu tidak akan menyelesaikan kemelut politik berlaku malah akan mengakibatkan kesan lebih buruk, jika UMNO diketepikan.

“Saya melihat cadangan Mukhriz itu tidak lagi sesuai kerana seharusnya PN menerima cadangan berkenaan ketika Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah memberi saranan itu selepas Pilihan Raya Umum ke-15 (PRU15).

“Bagi mencadangkan saranan yang sudah dibuat Yang di-Pertuan Agong itu dilihat sudah terlambat, apatah lagi UMNO sudah mengambil alih peranan yang sepatutnya diterima PN.

“Langkah terbaik bagi menyelesaikan segala kemelut politik yang berlaku adalah untuk kerajaan dan pembangkang buangkan ego dan duduk semeja bagi mencapai persefahaman dan gencatan politik menerusi MoU seperti pernah dilakukan di bawah pentadbiran Perdana Menteri, Datuk Seri Ismail Sabri Yaakob sebelum ini,” katanya ketika dihubungi.

Semalam, Pejuang dilaporkan mencadangkan PN menggantikan UMNO yang didakwa menjadi ‘duri dalam daging’ terhadap pelbagai masalah dalam negara.

Presiden Pejuang, Mukhriz dilaporkan berkata jika gabungan pimpinan Tan Sri Muhyiddin Yassin itu enggan berbuat demikian, PN dan Pakatan Harapan (PH) boleh mempertimbangkan untuk memeterai perjanjian kepercayaan dan perbekalan (CSA) bagi memastikan pentadbiran negara berjalan lancar.

Minggu lalu, sidang Pengarang BH, NST dan HM mengesyorkan supaya MoU antara kerajaan dan pembangkang diadakan segera berdasarkan peruntukan Perlembagaan.

Ia penting supaya kerajaan dan pembangkang duduk semeja dan ‘berdamai’ serta menumpukan usaha pemulihan negara secara total dan holistik.

Mengulas sama ada MoU di antara Kerajaan Perpaduan dan pembangkang itu boleh dilaksanakan ketika ini, Mazlan berkata, ia boleh dilaksanakan jika kerajaan dan pembangkang mengetepikan permusuhan yang berlaku demi pembangunan negara dan rakyat.

“Kerajaan Perpaduan dan pembangkang perlu mempunyai iltizam yang tinggi untuk bersama-sama menerajui negara demi rakyat.

“Bukan sahaja suasana politik lebih kondusif dapat diwujudkan, malah pembangkang boleh sahaja meneruskan sokongan menerusi prinsip diperjuangkan dan hanya menyokong usul demi kebaikan rakyat dan negara.

“Malah MoU itu juga bermanfaat kepada pembangkang kerana kerajaan Persekutuan akan menyalurkan peruntukan dan geran pembangunan kepada negeri diperintah parti pembangkang, selain mengagihkan geran pembangunan kepada wakil rakyat pembangkang,” katanya. – Berita Harian

Author

Media Variasi

View all posts

View all posts


Robot jadi konduktor, kendalikan orkestra di Korea Selatan

SEBUAH robot, EveR 6, telah memulakan kerjaya sebagai konduktor orkestra di Korea Selatan, mencontohi kejayaan beberapa pendahulu di tempat lain di seluruh dunia.

Pembina EveR 6 berkata, mereka merancang untuk membolehkan mesin itu membuat improvisasi berbanding sekadar meniru apa yang telah dipelajarinya.

Jumaat lalu, EveR 6 mengendalikan persembahan lebih 60 pemuzik Orkestra Kebangsaan Korea di hadapan hampir 1,000 penonton.

Robot Android itu mampu berfungsi secara bebas dan kolektif dengan rakan sekerja manusia.

Persembahan pada Jumaat mencatatkan sejarah pertama kali robot digunakan sebagai konduktor di Korea Selatan. Walau bagaimanapun, beberapa model lain telah melakukannya di tempat lain dalam beberapa tahun kebelakangan ini.

Dibangunkan oleh Institut Teknologi Perindustrian Korea Selatan, android diprogramkan untuk menghafal dan meniru pergerakan konduktor manusia dengan bantuan teknologi tangkapan gerakan.

Walaupun pada masa ini EveR 6 ‘pekak’ dan tidak boleh membuat improvisasi, penciptanya telah mendedahkan bahawa mereka sedang berusaha untuk menambah ciri-ciri tersebut.

Song Joo-ho, seorang kolumnis muzik yang menghadiri persembahan itu, dipetik oleh media berkata bahawa gerak isyarat yang tidak diprogramkan dan tindak balas terhadap kemungkinan kesilapan oleh pemuzik akan membentuk langkah besar seterusnya untuk teknologi itu.

Bercakap semasa sidang akhbar selepas salah satu latihan EveR 6 lewat bulan lalu, salah seorang individu di belakang projek itu, Lee Dong-wook, menyatakan harapan bahawa pada masa depan robot itu akan mencapai tahap “di mana konduktor boleh menggunakannya sebagai alat bantu untuk meminta rentak tertentu.”

Konduktor Soo-Yeoul Choi, yang berlatih dengan android, telah memberitahu media bahawa dia membayangkan senario di mana robot tersebut boleh digunakan sebagai pembantu pada masa hadapan.

Beliau bagaimana pun berkata, pada pendapatnya, mesin tidak mungkin menggantikan konduktor manusia.

Author

Taufik Asmady Abdul Aziz

View all posts

View all posts


8 kelebihan Bard yang tiada dalam ChatGPT

CYBERJAYA: Seperti diketahui, perisian baharu dikenali ChatGPT yang menggunakan kecerdasan buatan (AI) kini semakin mendapat sambutan meluas di seluruh negara.

Namun, sedarkah anda bahawa terdapat saingan baharu yang mencabar ChatGPT yang dibangunkan Google dengan sokongan Microsoft iaitu Bard.

Syarikat pemasaran global, Marketing Mentor menyatakan terdapat lapan jenis kelebihan yang dimiliki Bard berbanding ChatGPT.

“Pertama, ia sememangnya dalam carian di internet; Bard mempunyai akses internet dan ia sentiasa terhubung sepanjang masa.

“Bard turut melengkapi ‘voice note’ yang sekali gus memudahkan pengguna untuk berbicara kepada perisian itu tanpa perlu menulis sekali gus menjimatkan penggunaan masa.

“Menerusi Bard, pengguna juga boleh ‘export’’ teks yang dihasilkan secara klik dua kali. Malah, ia juga boleh digunakan secara terus ke dalam emel,” maklum Marketing Mentor menerusi perkongsian di Instagram rasminya.

Selain itu, perisian Bard turut memudahkan pengguna untuk membuat ringkasan bagi sesuatu perkara atau isu yang kompleks difahami.

Malah, Bard juga menyediakan tiga jenis jawapan bagi memberi pilihan kepada pengguna dalam mencari maklumat.

“Bard juga boleh memberi penjelasan berkaitan kod. Hanya perlu masukkan pautan dan tanyakan kepada Bard berkenaan fail berkenaan, ia akan menjelaskan proses fail tersebut berfungsi secara mudah.

“Pada masa sama, Bard turut memberi penyediaan carian sesuatu perkara yang dicari pengguna dengan lebih terperinci dan menariknya, perisian ini dapat menyediakan pelan percutian terbaik buat anda,” kongsinya.

Sebagai contoh, jika anda mahu bercuti ke Tokyo namun tidak tahu destinasi menarik untuk dikunjungi, Bard akan menyenaraikan destinasi-destinasi terbaik untuk dimasukkan dalam pelan percutian anda.

Author

Diyana Rahip

View all posts

View all posts


PRU15: PAS guna simbol ‘bulan’ di Kelantan, Terengganu, Kedah

MARANG: PAS memutuskan untuk menggunakan logo parti itu sendiri di tiga negeri di bawah pentadbirannya iaitu Kelantan, Terengganu dan Kedah pada Pilihan Raya Umum Ke-15 (PRU15).

Presidennya, Tan Sri Abdul Hadi Awang berkata, PAS terbuka mengenai penggunaan simbol bagi negeri selain Kelantan, Terengganu dan Kedah yang akan dibincangkan di peringkat Perikatan Nasional (PN).

PAS merupakan salah satu parti komponen dalam Perikatan Nasional (PN), selain Bersatu, Gerakan, Parti Solidariti Tanah Airku (STAR) dan Parti Maju Sabah (SAPP).

“Terengganu, Kelantan dan Kedah memang PAS kuat (jadi) kita pakai simbol ‘bulan’. Negeri lain kita serah hendak pakai simbol apa. Kita buat keputusan, kita akan bincang.

“Negeri lain ini mereka tidak berapa tahu hal-hal PAS. Orang Kelantan, Terengganu dan Kedah sudah tahu. Negeri lain tidak apalah, kita maafkanlah,” katanya ketika menyampaikan kuliah dhuha bersempena Karnival Terengganu Maju Berkat Sejahtera di Pantai Peranginan Kelulut di sini hari ini.

Abdul Hadi semalam dilaporkan berkata PAS membuat keputusan untuk memperkukuhkan kerjasama dalam PN atas prinsip penyatuan ummah. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Kejam! Lantai kedai ayam jadi lokasi buang bayi di Chukai

SATU kejutan buat pemilik kedai menjual ayam, apabila menemukan seorang bayi perempuan di lantai premisnya ketika mahu memulakan perniagaan pada Khamis.

Dalam kejadian pukul 7.50 pagi di kawasan Jabur Kubur, Jalan Air Putih dekat Chukai, Terengganu itu, bayi cukup sifat dan masih bertali pusat berkenaan dipercayai dilahirkan dalam tempoh tiga atau empat hari.

Ketua Polis Daerah Kemaman, Superintendan Hanyan Ramlan berkata, bayi dianggar seberat 3.2 kilogram (kg) itu dibawa ke Hospital Kemaman untuk pemeriksaan lanjut.

“Bayi berada dalam keadaan sihat dan polis giat mengesan suspek yang membuang bayi terbabit,” katanya memetik laporan media tempatan.

Hanyan berkata, klinik sekitar daerah ini sudah dihubungi dan diminta memaklumkan kepada polis sekiranya menerima pesakit yang baru melahirkan bayi.

Katanya, kes disiasat mengikut Seksyen 317 Kanun Keseksaan kerana menyembunyikan kelahiran.

Author

Fazleen Safina Abd Jamil

View all posts

View all posts


Duta Jepun ‘try’ nasi kandar, roti tisu sempena Hari Kebangsaan

CYBERJAYA: Duta Jepun ke Malaysia Katsuhiko Takahashi mengutus ucapan kepada rakyat Malaysia sempena sambutan Hari Kebangsaan ke-66 melalui cara yang istimewa.

Menerusi Facebook rasmi kedutaan, kelihatan beliau sedang menikmati hidangan popular yang disifatkannya sebagai salah satu budaya penting dalam budaya Malaysia.

“Saya mengucapkan ‘Selamat Hari Merdeka’ kepada semua rakan Malaysia. Kami berharap agar Malaysia sentiasa dikurniakan keamanan dan kemakmuran.

“Sempena menyambut kemerdekaan, saya datang ke kedai mamak bersama rakan-rakan kedutaan.

“Makanan mamak adalah sebahagian besar budaya Malaysia, jadi saya sangat gembira untuk mencubanya,” kata duta itu.

Antara makanan yang dinikmati Takashi di kedai mamak ialah antaranya nasi kandar, maggi goreng, teh tarik, roti tisu serta roti canai.

Mengakhiri video itu, Takashi memberitahu beliau akan kembali untuk menikmati lebih banyak makanan di kedai mamak.

Sambutan utama Hari Kebangsaan tahun ini berlangsung di Dataran Putrajaya, bertemakan “Malaysia Madani: Tekad Perpaduan, Penuhi Harapan”.

Author

Nurul Ain Japri

View all posts

View all posts


Anwar jumpa Elon Musk minggu depan

CYBERJAYA: Perdana Menteri, Datuk Seri Anwar Ibrahim akan mengadakan pertemuan dengan Ketua Pegawai Eksekutif Tesla, Elon Musk pada minggu depan.

Perkara itu penting bagi perbincangan berhubung pelaburan syarikat terbabit di Malaysia sekali gus memperkukuhkan ekonomi negara.

“Minggu hadapan, Elon Musk meminta untuk berunding dengan saya, untuk bincang kemungkinan komitmen beliau untuk tambah pelaburan di Malaysia.

“Minggu lalu saya jumpa pelabur-pelabur Jepun yang mahu menambah dan mengembangkan pelaburan mereka, beberapa bulan yang lalu saya ke negara China, hasil pelaburan China ke Malaysia adalah paling tinggi dalam sejarah iaitu RM170 bilion,” katanya seperti dilapor Kosmo hari ini.

Beliau berkata demikian berucap pada Majlis Amanat Perdana Menteri Kepada Penjawat Awam Negeri Sembilan di Dewan Majlis Bandaraya Seremban, Negeri Sembilan pada Jumaat.

Tambah beliau, bagi menguruskan pendekatan ekonomi negara tumpuan perlu diberikan untuk menarik pelaburan domestik dan asing.

“Ini penting, jika tiada pelaburan, pengangguran akan meningkat, ekonomi tidak akan berkembang, restoran, hotel dan lain juga akan terjejas,” ujarnya.

Author

Diyana Rahip

View all posts

View all posts


KKM tetap protokol baharu pelitup muka berkuatkuasa hari ini

KUALA LUMPUR: Kementerian Kesihatan (KKM) menetapkan protokol baharu membabitkan pemakaian pelitup muka, hanya diwajibkan ketika menggunakan pengangkutan awam, berada klinik dan hospital serta individu dijangkiti COVID-19.

Perkara itu diumumkan oleh Menteri Kesihatan, Khairy Jamaluddin, berkuatkuasa, hari ini.

Khairy berkata, pemakaian pelitup muka adalah wajib terhadap individu positif COVID-19, selain menggunakan perkhidmatan pengangkutan awam seperti bas, kereta api, teksi termasuk perkhidmatan e-hailing, kapal terbang serta bas, van pekerja dan van sekolah.

Selain itu, ia wajib dipakai ketika berada di fasiliti kesihatan seperti hospital, klinik, rumah penjagaan, pusat hemodialisis, dan yang setara dengannya.

“KKM akan terus memantau situasi COVID-19 di dalam dan luar negara selain memastikan kesiapsiagaan perkhidmatan kesihatan berada dalam keadaan yang optima bagi memastikan kesejahteraan rakyat dalam menghadapi COVID-19.

“Kelonggaran yang diberikan ini bukanlah bermakna orang ramai boleh memandang ringan risiko jangkitan COVID-19,” katanya.

Beliau berkata demikian pada Majlis Perasmian Persidangan Persatuan Ubat Generik dan Biosimilar Antarabangsa (IGBA) – Organisasi bagi Industri Farmaseutikal Malaysia (MOPI) 2022, di sini.

Mengulas lanjut katanya, pemakaian pelitup muka di dalam bangunan kini adalah atas pilihan.

Bagaimanapun katanya, pemilik premis boleh menentukan sama ada pengunjung wajib memakai pelitup muka atau boleh memilih untuk memakai pelitup muka.

“Keperluan pemakaian pelitup muka di luar bangunan dan kawasan terbuka adalah sama seperti yang diumumkan sebelum ini iaitu tidak diwajibkan.

“Walau bagaimanapun, KKM menggalakkan agar pemakaian pelitup muka di luar bangunan terus diamalkan ketika berada di kawasan sesak; individu bergejala seperti demam, batuk dan selsema; individu berisiko tinggi; dan ketika bersama seperti warga emas dan kanak-kanak,” katanya.

Katanya, pemakaian pelitup muka terbukti mampu mengurangkan penularan jangkitan.

Author

Fhatihah Zakinan

View all posts

View all posts


Dua beradik lemas di Pantai Chenang

ALOR SETAR: Kegembiraan empat pelancong bertukar tragedi apabila dua daripadanya yang juga adik-beradik ditemukan lemas di Pantai Chenang di Langkawi, malam tadi.

Ketua Polis Daerah Langkawi, ACP Shariman Ashari berkata mangsa yang meninggal dunia ialah R. Yuvaaraj, 22, dan abangnya R. Ravishangkar, 26, yang berasal dari Bukit Mertajam, Pulau Pinang.

“Siasatan awal mendapati kedua-dua mangsa bersama dua lagi rakan lelaki yang berumur 24 dan 25 tahun datang ke Langkawi pada Jumaat lepas untuk bercuti.

“Sebelum kejadian, mereka telah pergi ke pantai kira-kira pukul 7 malam untuk mandi-manda. Kedua-dua mangsa telah turun mandi bersama rakan yang berumur 25 tahun manakala seorang lagi rakan mereka tidak turun ke laut,” katanya dalam satu kenyataan hari ini.

Beliau berkata ketika mereka sedang mandi, dipercayai ombak besar menarik kesemua mangsa ke kawasan yang lebih dalam sehingga menyebabkan ketiga-tiga mangsa terkapai-kapai dan meminta pertolongan.

“Rakan mangsa berjaya berenang ke arah tepi pantai dan telah mendapatkan bantuan daripada anggota Angkatan Pertahanan Awam Malaysia (APM) yang sedang bertugas di pantai berkenaan. Bagaimanapun, dua lagi mangsa tidak berjaya menyelamatkan diri.

“Mayat mangsa yang berusia 22 tahun berjaya ditemukan pada 9.35 malam manakala mayat kedua yang berumur 26 tahun itu pula dijumpai pukul 12.40 tengah malam dan kedua-duanya disahkan meninggal dunia oleh petugas Hospital Sultanah Maliha (HSM) yang membuat pemeriksaan di lokasi,” katanya.

Shariman berkata mayat dua beradik itu dibawa ke HSM untuk proses bedah siasat dan ahli keluarga mangsa juga dimaklumkan telah tiba di Langkawi untuk urusan selanjutnya. – BERNAMA


Tiga beradik maut terkena renjatan elektrik di Tumpat – Polis Kelantan

KOTA BHARU: Tiga beradik perempuan maut akibat terkena renjatan elektrik di sebuah rumah yang mengalami banjir di Kampung Bendang Surau dekat Morak, di sini pagi tadi.

Ketua Polis Kelantan, Datuk Muhamad Zaki Harun berkata, mangsa Noor Fathiah Mohd Nadzir, 27; Sakinah, 29, dan Nurul Syazwani, 33, meninggal dunia di tempat kejadian kira-kira 11.30 pagi.

“Ketiga-tiga mangsa dikatakan sedang berjalan kaki mengharungi banjir melalui hadapan sebuah rumah tersebut.

“Tiba-tiba seorang mangsa dipercayai tergelincir lalu memegang tiang rumah tersebut dan terkena renjatan elektrik. Adik-beradik lain cuba membantu namun turut terkena renjatan elektrik,” katanya pada sidang media di Ibu Pejabat Polis Kontinjen (IPK) Kelantan, di sini hari ini.

Muhamad Zaki berkata mayat ketiga-tiga mangsa itu telah dibawa ke Hospital Tumpat untuk bedah siasat.

“Pihak Tenaga Nasional Berhad juga telah dimaklumkan untuk tindakan memutuskan bekalan elektrik di tempat kejadian dan tindakan lanjut,” katanya.

Sementara itu, ibu mangsa, Zainun Sulaiman, 62, ketika ditemui pemberita dirumahnya berkata dia sangat terkejut dan tidak sangka ketiga-tiga anak perempuannya yang masih belum berumah tangga itu terbaring dalam air selepas terkena renjatan elektrik.

“Urusan pengebumian akan dilakukan di Tanah Perkuburan Islam Kampung Morak sebaik proses bedah siasat selesai di Hospital Tumpat,” katanya.

Saksi kejadian yang juga jirannya Che Zahiyah Che Yaakob, 53, pula berkata dia sempat menegur tiga beradik itu yang melintasi rumahnya sebelum dijawab arwah Nor Syazwani yang menyatakan ingin pergi ke tali air di hadapan rumahnya. – BERNAMA


Jaafar Onn sudah dua minggu di hospital

KUALA LUMPUR : Pelakon dan pengacara veteran, Jaafar Onn, 72, sedang dirawat di Hospital Serdang, Selangor, sejak 1 Oktober lalu selepas mengalami kesukaran bernafas.

Jaafar ketika dihubungi Harian Metro bersyukur tidak berdepan sebarang penyakit serius selepas melakukan beberapa pemeriksaan lanjut.

“Saya sudah ditahan wad hampir dua minggu selepas mengalami sesak nafas. Alhamdulillah, tiada masalah serius pun, cuma saya diminta untuk kekal berada di hospital bagi melakukan beberapa pemeriksaan kesihatan.

“Doktor ingin memantau tahap oksigen, keadaan jantung, darah tinggi dan gula dalam darah. Saya bersyukur semuanya berada dalam keadaan normal dan keadaan kesihatan saya pun bertambah baik,” katanya.

Jaafar juga ingin mengingatkan kepada golongan yang seusia dengannya supaya mendapatkan rawatan dengan segera sekiranya tidak sihat.

“Jangan berlengah untuk pergi ke hospital sebab nanti keadaan akan bertambah teruk. Jangan takut untuk mendapatkan rawatan di hospital.

“Lebih baik jumpa doktor supaya hati kita lebih tenang dan tahu punca penyakit yang dihidapi. Kalau tak sihat, macam-macam yang kita fikir,” katanya. – Harian Metro

Authors

Media Variasi

View all posts

Diyana Rahip

View all posts

View all posts

View all posts


10 pasangan Orang Asli selamat diijabkabulkan dalam satu majlis

CYBERJAYA: Baru-baru ini, 10 pasangan terdiri daripada masyarakat Orang Asli suku Semai yang tinggal di daerah Lipis, Pahang, selamat diijabkabulkan.

10 pasangan itu dirai bagai raja sehari dalam satu majlis persandingan bersempena program walimatulurus peringkat daerah Lipis 2023 anjuran Majlis Agama Islam Daerah Lipis dengan kerjasama Pejabat Agama Islam Daerah Lipis.

Dalam program itu, 10 pasangan pengantin berusia antara 17 hingga 38 tahun itu telah dinikahkan oleh empat jurunikah yang terdiri daripada Pegawai Hal Ehwal Islam Pejabat Agama Daerah Lipis, lapor Kosmo.

Salah seorang pengantin, Muhammad Zamrie Dading, 19, berkata, dia amat bersyukur kerana permohonannya untuk menyertai majlis pernikahan beramai-ramai itu telah diluluskan oleh pihak Majlis Agama Islam Daerah Lipis.

“Saya tidak sangka majlis perkahwinan saya bersama isteri akan menjadi semeriah ini kerana bukan sahaja diadakan secara besar-besaran, tetapi juga mempunyai kelainan apabila disandingkan bersama sembilan pasangan pengantin yang lain.

“Detik bahagia ini sudah pasti akan menjadi kenangan terindah saya dan isteri hingga akhir hayat kami,” katanya.

Zamrie yang berasal dari Kampung Orang Asli Sungai Tementong, Mela, Kuala Lipis bernikah dengan pasangannya, Rohimah Haris, 18, dari perkampungan yang sama.

Mereka adalah antara pasangan termuda yang dinikahkan pada majlis tersebut.

Satu lagi pasangan pengantin muda, Akhari Nayan, 20, dari Kampung Orang Asli Kuala Koyan turut bersyukur apabila dia dapat menikahi isterinya, Norfazila Razali, 17, yang juga dari kampung yang sama tanpa perlu mengeluarkan belanja yang besar.

“Pada majlis pernikahan dan persandingan ini, kami hanya perlu mengeluarkan perbelanjaan bagi mas kahwin sahaja, manakala selebihnya ditanggung oleh Majlis Agama Islam Daerah Lipis.

“Ia sedikit sebanyak telah meringankan beban kami sebagai pasangan pengantin baharu untuk memulakan hidup sebagai pasangan suami isteri,” jelasnya.

Sementara itu, Pembantu Hal Ehwal Islam yang juga Penggerak Masyarakat Orang Asli Pejabat Agama Islam Daerah Lipis, Muhammad Shafiq Abdul Aziz berkata, kesemua 10 pasangan pengantin yang terlibat itu merupakan saudara baharu Islam dan datang dari pelbagai perkampungan Orang Asli sekitar daerah Lipis.

“Majlis ini merupakan program tahunan yang telah dianjurkan oleh Majlis Agama Islam Daerah Lipis bagi meraikan pasangan pengantin terutama saudara baharu Islam untuk memulakan hidup baharu sebagai pasangan suami isteri.

“Program ini juga diadakan bagi mengelakkan masyarakat Orang Asli khususnya beragama Islam berasa terpinggir.

“Selain itu, ia juga bertujuan memberi pendedahan kepada mereka mengenai tatacara perkahwinan dan pernikahan Islam serta adat resam Melayu.

“Melalui cara ini, diharapkan dapat menarik minat lebih ramai Orang Asli untuk mengenali Islam, seterusnya menjadi saudara baharu pada masa akan datang,” katanya.

Menurut Shafiq lagi, bagi memudahkan perjalanan majlis, kesemua pasangan pengantin dan ahli keluarga telah dijemput oleh penganjur dari kawasan perkampungan masing-masing dan dibawa ke bandar Kuala Lipis bagi melangsungkan acara pernikahan.

Lebih menarik katanya, setiap pasangan pengantin hanya perlu mengeluarkan RM22.50 sebagai bayaran mas kahwin, manakala segala perbelanjaan lain termasuk bayaran pendaftaran perkahwinan, bayaran kepada jurunikah dan saksi serta jamuan kenduri ditanggung sepenuhnya oleh Majlis Agama Islam Daerah Lipis.

Selain majlis akad nikah dan persandingan beramai-ramai, kesemua pengantin itu turut diraikan dalam majlis kenduri yang dihadiri ahli keluarga dan orang ramai dalam satu majlis yang diadakan di Dewan Jubli Perak Sultan Haji Ahmad Shah di Kuala Lipis.

Author

Diyana Rahip

View all posts

View all posts


Salah digesa kekal di Anfield

MOHAMED Salah digesa untuk kekal di Anfield dalam tempoh beberapa tahun lagi oleh rakan sepasukan Liverpool, Alisson.

Sabtu lalu, penyerang dari Mesir itu menjaringkan dua gol ketika The Reds memenangi aksi tetangga Merseyside ke atas Everton.

Gol itu sekali gus menyaksikan Salah tampil menjadi pemain Liga Perdana Inggeris pertama yang meledak 30 gol pada 2023.

Malah, pemain berusia 31 tahun itu juga telah mengalahkan rekod Steven Gerrard dan Kenny Dalglish dalam senarai penjaring terbanyak sepanjang zaman di Anfield.

Namun, masa depan Salah di Liverpool pada jendela perpindahan yang dibuka semula pada Januari masih lagi menjadi tanda tanya, selepas kelab Liga Pro Saudi, Al-Ittihad sudah lama berniat mahu mendapatkan khidmatnya.

Liverpool menolak bidaan Al-Ittihad dan berjaya memastikan Salah kekal di Anfield musim ini.

Menurut Alisson, Salah perlu kekal selama mungkin bersama Liverpool selepas penyerang itu kembali menunjukkan ketajamannya di depan gawang.

“Pemain ini sangat menakjubkan. Saya gembira dia berada di dalam pasukan kami. Saya harap dia dapat memecahkan kesemua rekod yang ada selagi menyarung jersi merah kami,” katanya seperti dilapor Mirror.

Sementara itu, pengendali The Reds, Jurgen Klopp menegaskan bahawa dia yakin Salah akan kekal bersama kelab tersebut untuk beberapa waktu akan datang.

“Dia bermain dengan baik. Salah terpaksa bekerja keras dan dia melakukannya. Saya tidak pernah ragu akan masa depannya dan komitmennya terhadap kelab ini.

“….dia pemain kami, dia mahu bermain di sini dan itu sahaja,” katanya pada September lalu.

Author

Fazleen Safina Abd Jamil

View all posts

View all posts


UMNO dalam proses muktamadkan calon PRU15

KUALA NERANG: Pilihan Raya Umum Ke-15 (PRU15) hampir pasti selepas UMNO menyatakan sedang proses melengkapkan senarai calon.

Naib Presidennya, Datuk Seri Mahdzir Khalid berkata, senarai calon akan dimuktamadkan di peringkat kepimpinan tertinggi parti, selepas melepasi saringan peringkat Badan Perhubungan UMNO negeri.

Ketika ini katanya, beberapa Badan Perhubungan UMNO negeri sudah mula mengemukakan senarai calon

“Selepas itu, senarai akhir adalah apabila Pengerusi Perhubungan UMNO atau Barisan Nasional (BN) akan duduk bersama dengan barisan kepimpinan tertinggi untuk dimuktamadkan.

“Pengerusi BN Kedah misalnya dia bawa senarai dan kita akan berbincang dengan dia di peringkat tertinggi. Negeri Perak, Perlis negeri mana-mana saja kita bincang, muktamadnya di situlah,” katanya.

Beliau berkata demikian kepada media selepas Majlis Pelancaran Gerakan Veteran UMNO ‘Keluargaku Pengundi BN’ di sini.

Mahdzir diminta mengulas kenyataan Setiausaha Agung UMNO, Datuk Seri Ahmad Maslan berhubung senarai calon daripada Badan Perhubungan UMNO negeri bagi PRU15.

Ditanya mengenai jumlah senarai calon yang sudah dihantar atau diterima, beliau berkata pihaknya tidak menerima maklumat lanjut.

Bagaimanapun katanya, ciri-ciri calon yang disenaraikan adalah yang berpengalaman dan daripada pelbagai latar belakang.

“Kategori calon adalah hasil perbincangan antara Pengerusi Badan Perhubungan UMNO negeri masing-masing bersama kepimpinan tertinggi parti dan gabungan.

“Di sana kita akan bincang dan akan tentukan sebab yang kemukakan itu daripada UMNO negeri, proses sedang berjalan, kita akan ambil yang berumur, berpengalaman, graduan semua itu berada dalam senarai dan ciri-ciri biasa pada pilihan raya umum ini,” katanya.

Sementara itu, Mahdzir berkata tarikh PRU15 akan ditentukan oleh Perdana Menteri setelah dibincangkan di peringkat pucuk pemimpin utama parti.

“Kita bincang tetapi prerogatif itu adalah daripada Perdana Menteri, dari segi tarikh apa semua itu, kita bincanglah, kita boleh tengok bila Perdana Menteri nak buat kita akan bersidang,” katanya.

Mengenai pelancaran Gerakan Veteran UMNO ‘Keluarga Ku Pengundi BN’ peringkat negeri Kedah, Mahdzir berkata veteran UMNO memiliki pengalaman luas dalam menyusun atur gerakan dalam menghadapi pilihan raya.

Justeru beliau menyeru agar veteran UMNO bersama-sama jentera parti untuk membantu memberi kemenangan kepada parti itu dalam PRU15 kelak.

Author

Fhatihah Zakinan

View all posts

View all posts


Nabila Razali selamat bernikah

PENYANYI dan pelakon, Nabila Razali selamat diijabkabul bersama pasangannya, Nik Iruwan Nik Izani, 38, dengan sekali lafaz pada pukul 10.11 pagi Sabtu.

Majlis pernikahan itu diadakan secara tertutup yang dihadiri keluarga dan teman rapat di The Chateau Spa & Wellness Resort, Pahang.

Pasangan mempelai ini dinikahkan oleh jurunikah, ustaz Fawwaz.

Nabila menerima mas kahwin bernilai RM22.50 sementara nilai wang hantaran dirahsiakan.

Cantik berbusana putih, Nabila atau Nur Nabila Mohd Razali, 31, turut menzahirkan kesyukuran kepada semua pihak yang mendoakan urusan hari bahagianya.

“Alhamdulillah, syukur ke hadrat illahi majlis pernikahan berjalan dengan lancar.

“Terima kasih kepada tetamu dan keluarga yang turut menjayakan majlis ini, dan tidak lupa kepada peminat di atas doa dan sokongan yang diberikan kepada Bella dan suami,” katanya memetik mStar.

Kira-kira seramai 250 orang hadir menyerikan majlis yang bertemakan English Wedding itu.

Pasangan ini akan diraikan dalam satu majlis resepsi ditempat sama pada sebelah petang.

Author

Diyana Rahip

View all posts

View all posts


UMNO, BN Sabah tarik sokongan kepada Hajiji sebagai Ketua Menteri – Bung Moktar

KOTA KINABALU: UMNO dan Barisan Nasional (BN) Sabah malam tadi mengumumkan menarik sokongan kepada Pengerusi Gabungan Rakyat Sabah (GRS) Datuk Seri Hajiji Noor sebagai Ketua Menteri.

Pengerusi Badan Perhubungan UMNO Sabah, Datuk Seri Bung Moktar Radin yang juga Pengerusi BN negeri berkata, pendirian yang diputuskan dalam mesyuarat parti di sini malam tadi, dibuat kerana hilang kepercayaan kepada kedudukan Hajiji sebagai Ketua Menteri, selain perjanjian antara BN dan Perikatan Nasional (PN) telah dilanggar.

Bung Moktar berkata, BN dan PN melaksanakan perjanjian membentuk kerajaan negeri selepas Pilihan Raya Negeri (PRN) Sabah pada 2020, bagaimanapun Hajiji serta pemimpin Bersatu Sabah yang juga komponen PN, keluar parti menyebabkan kerajaan negeri sekarang tiada keabsahan.

“Hajiji juga telah mengugut kita dengan rombakan Kabinet tanpa berbincang. Kami juga hilang kepercayaan selepas Hajiji kehilangan locus standi, kelayakan untuk dipilih sebagai Ketua Menteri Sabah.

“Mengikut Perlembagaan Negeri Sabah, ketua menteri harus dipilih daripada sebuah parti yang (ada sokongan) majoriti. Dia (Hajiji) tidak berparti, dia bernaung di bawah GRS ini adalah ‘grand coalition’ parti,” katanya pada sidang media di Bangunan UMNO Sabah di Karamunsing di sini, malam tadi.

Bung Moktar berkata, perjanjian antara BN dan PN membentuk kerajaan negeri turut menyebut adanya pelantikan ahli jemaah menteri, serta lantikan pengerusi syarikat milik kerajaan negeri daripada UMNO atau BN.

“Hari ini Hajiji, selain mengumumkan (untuk melakukan) rombakan Kabinet tanpa perbincangan, telah memecat Datuk Seri Salleh Said Keruak (Ahli Dewan Undangan Negeri BN Usukan) sebagai Pengerusi Qhazanah Sabah Berhad, tanpa berunding dengan Pengerusi BN Sabah,” katanya.

Sehubungan itu, Bung Moktar akan menyembah maklum kepada Yang Dipertua Negeri Sabah Tun Juhar Mahiruddin, untuk melaksanakan fungsi selaku ketua negeri dengan menyemak kembali pelantikan Hajiji sebagai Ketua Menteri.

Ditanya adakah keputusan itu mendapat sokongan semua ADUN BN Sabah, beliau mengakui ada lima daripada 18 ADUN parti itu tidak menyokong keputusan tersebut, tanpa menyatakan nama ADUN yang terlibat.

“Kita bertindak atas nama parti, walaupun ada ADUN tidak menyokong tetapi pada saya itu tidak mengapa, kerana keputusan parti adalah muktamad dan kita akan mengambil apa juga langkah tegas termasuk tindakan disiplin kepada ADUN khianat, yang tidak menyokong keputusan parti,” katanya.

Bung Moktar berkata, beliau juga akan memaklumkan keputusan itu kepada Perdana Menteri Datuk Seri Anwar Ibrahim, dalam masa terdekat.

Mengulas soalan perancangan parti itu di Sabah selepas ini termasuk kemungkinan berkerjasama dengan Parti Warisan, beliau tidak menolak untuk bekerjasama dengan mana-mana parti.

“Kita boleh bekerjasama dengan mana-mana parti asalkan mereka ikhlas,” katanya yang juga tidak menolak kemungkinan untuk terlibat dengan peralihan kerajaan negeri, namun semua itu bergantung kepada ketetapan Yang Dipertua Negeri .

DUN Sabah mempunyai 79 ADUN iaitu 73 ADUN yang dipilih dan enam ADUN dilantik.

Dengan tindakan UMNO dan BN Sabah menarik sokongan malam ini, Kerajaan Sabah diterajui Hajiji kini mempunyai sokongan 41 ADUN iaitu 29 daripada GRS, PH (tujuh), Parti Kesejahteraan Demokratik Masyarakat (3) dan masing-masing seorang ADUN daripada Parti Harapan Rakyat Sabah dan Bebas.

Warisan mempunyai 19 kerusi manakala PAS satu kerusi. – BERNAMA


Imigresen mulakan siasatan berhubung kejadian di KLIA

PUTRAJAYA: Jabatan Imigresen (JIM) telah mengambil tindakan serta merta dengan memulakan siasatan mengenai satu maklumat yang tular di media sosial, melibatkan orang kenamaan yang dikatakan menceroboh balai ketibaan antarabangsa Lapangan Terbang Antarabangsa Kuala Lumpur (KLIA) bagi ‘membebaskan’ pelawat dari China yang ditahan.

Ketua Pengarah Imigresen, Datuk Ruslin Jusoh dalam kenyataan hari ini berkata, siasatan akan dijalankan secara menyeluruh merangkumi semua aspek yang berkaitan.

“JIM memohon supaya orang ramai memberikan ruang agar siasatan dapat dijalankan dengan telus, dan tidak membuat sebarang spekulasi atau provokasi yang boleh mengganggu siasatan,” katanya.

Satu portal berita semalam melaporkan kekecohan di KLIA melibatkan orang kenamaan dikatakan cuba ‘menyelamatkan’ seorang wanita warga China yang dinafikan kemasukan ke negara ini sebaik tiba di KLIA.

Kejadian itu turut tular di media sosial apabila orang kenamaan berkenaan dikatakan masuk ke ruang balai ketibaan itu tanpa memohon pas keselamatan. – BERNAMA


Saya akan jumpa Tuan Ibrahim di mahkamah – Rafizi Ramli

PUTRAJAYA: “Kami dah fail di mahkamah dan saya akan jumpa beliau (Datuk Seri Tuan Ibrahim Tuan Man) di mahkamah.”

Demikian jawapan ringkas Timbalan Presiden Parti Keadilan Rakyat (PKR), Mohd Rafizi Ramli ketika ditanya mengenai tuntutan saman difailkan bekas Menteri Alam Sekitar dan Air, Datuk Seri Tuan Ibrahim Tuan Man terhadapnya.

Merujuk jawapan tersebut, Ahli Parlimen Pandan itu tidak akan memohon maaf susulan kenyataannya sebelum ini berhubung status projek tebatan banjir Sungai Langat 2 bernilai RM2 bilion yang didakwa dalam proses mendapat kelulusan.

18 November lalu, media melaporkan Tuan Ibrahim telah memfailkan writ saman dan pernyataan tuntutan terhadap Rafizi.

Menerusi satu kenyataan sehari sebelumnya, Tuan Ibrahim menyatakan writ itu difailkan pada petang Khamis melalui peguamnya, Tetuan Yusfarizal Aziz & Zaid, lapor Astro Awani.

Menurutnya lagi, notis tuntutan telah dihantar kepada Rafizi pada 10 November lalu, susulan kenyataannya yang didakwa tidak bertanggungjawab dan memfitnah beliau.

Rafizi dalam satu sidang media menuntut penjelasan daripada Timbalan Presiden PAS itu berhubung status projek tebatan banjir Sungai Langat 2.

Bagaimanapun, Tuan Ibrahim dalam kenyataan balas hanya memaklumkan, tiada kelulusan boleh diberi terhadap mana-mana peruntukan kewangan dalam tempoh kerajaan sementara.

Author

Diyana Rahip

View all posts

View all posts


Skandal syarikat dengan jualan cecah RM1 juta dapat sewa murah di TPM

KUALA LUMPUR: Kisah sebuah syarikat yang menjana jualan mencecah RM1 juta pada hujung tahun 2020 tapi mendapat keistimewaan kadar sewaan yang amat rendah di Technology Park Malaysia (TPM) sudah menjadi buah mulut warga TPM.

Syarikat terbabit dipercayai mendapat keistimewaan menyewa secara percuma pada sembilan bulan pertama kerana mempunyai hubungan dengan pegawai atasan TPM.

MEDIA VARIASI mendapat maklumat eksklusif berhubung salah laku pegawai di badan berkanun berkenaan yang diletakkan di bawah Kementerian Kewangan (MOF) dan Kementerian Sains, Tenaga dan Inovasi (MOSTI).

Beberapa sumber memberitahu MEDIA VARIASI ia menjadi persoalan di kalangan warga TPM kerana dokumen perjanjian penyewaan itu dipercayai disediakan sendiri oleh pegawai berkenaan.

“Ada tanda tangan beliau dan antara perjanjian mereka adalah sewa percuma bagi sembilan bulan pertama, tahun kedua 50 sen kaki persegi sebulan dan tahun ketiga 70 sen kaki persegi sebulan.

“Anehnya dokumen perjanjian diprosesnya sendiri. Board of Director hanya tahu selepas proses perjanjian ditandatangani dan berjalan sejak Disember lalu.”

“Berbeza dengan syarikat lain dikenakan sewa bulanan RM2.50 sen sekaki persegi daripada bulan pertama kemasukan. Isu ini menjadi tanda tanya di kalangan warga TPM,” katanya kepada MEDIA VARIASI.

Dalam pada itu, tambah sumber berkenaan sewa yang sepatutnya dikenakan terhadap syarikat berkenaan adalah RM10,000 sebulan bagi keluasan premis lebih 5,000 kaki persegi ataupun kira-kira RM120,000 setahun.

“Duit sewa sebagaimana yang dikenakan beratus syarikat lain di TPM sepatutnya akan menjana pendapatan Mranti dan TPM di bawah MOF dan MOSTI.

“Kenapa sewa serendah itu? Apa istimewanya mereka? Mereka bukan sebuah syarikat startup.

“Mereka sudah sembilan tahun menjalankan operasi teknologi pertanian dan mengikut laporan Suruhanjaya Syarikat Malaysia, jualan syarikat berkenaan pada hujung tahun 2020 adalah mencecah RM1 juta.

“Ia tidak adil kerana beratus syarikat lain di TPM kena bayar sewa puluh ribu sebulan tetapi yang ini dapat keistimewaan pula.”

“Duit sewa yang sepatutnya dipulangkan kepada kerajaan semula tetapi tidak kerana perlakuan sebegini,” katanya.

Sementara itu, sumber berkenaan memberitahu isu ini sudah dibawa ke pengetahuan Pejabat Menteri berkenaan dan juga Suruhanjaya Pencegahan Rasuah Malaysia (SPRM).

“Mengikut rekod sebelum ini, hubungan pegawai berkenaan dan syarikat tersebut bermula di MaGIC sebelum ditukar ke nama Mranti,” katanya.

Author

Tun Puteh Wanti

View all posts

View all posts


Adeep Nahar bangga isteri jadi jutawan Jamu Mutyara

KUALA LUMPUR: Penyanyi dan rapper Adeep Nahar GV9 bangga dengan kejayaan isterinya, Mazlin Merezukhi yang kini bergelar jutawan dengan menjadi stokis jamu Mutyara menerusi Mutyara Home Centre (MHC).

Adeep, 45, atau nama sebenarnya Abdul Mutalib Nahar berkata, konsep perniagaan MHC yang diperkenalkan oleh pasangan suami isteri Tya Arifin dan Asyraf Khalid itu adalah inisiatif perniagaan alaf baru yang melahirkan ramai ahli perniagaan berjaya.

“Terima kasih kepada Tya Arifin, Asyraf Khalid kerana menjadi guru dan sahabat isteri saya.

“Konsep perniagaan yang ditawarkan banyak beri peluang kepada surirumah menggunakan modal rendah.

“Awalnya isteri beritahu mengenai jamu Mutyara. Saya pun tanya perniagaan ini macam mana. Sebelum menjadi pramugari, isteri pernah menjadi kontraktor.

“Jadi, dia ada asas dalam perniagaan. Saya tak nak halang dia, sebab dia dah biasa bekerja. Malah, dia yakin untuk buat perniagaan ini.

“Selepas tiga tahun, dia beritahu berjaya mencapai jualan lebih RM1 juta.

“Sebagai suami saya bangga dengan usahanya yang bekerja siang dan malam, bertungkus lumus dengan apa yang dibuat. Kepercayaannya terhadap Mutyara, Tya dan Asyraf sangat tinggi.

“Selama tiga tahun saya melihat isteri menjalankan perniagaan ini, dia sangat positif. Daripada nasihat Tya, Asyraf dan gurunya Dr Azizan, mereka semua orang yang sangat positif dalam semua aspek. Saya pun ambil semangat itu,” katanya.

Menurutnya, antara rahsia kejayaan adalah suami isteri perlu saling memahami dan menyokong.

“Tidak kiralah dari segi perniagaan apa, walaupun bukan dalam bisnes sama, suami dan isteri perlu saling menjadi tulang belakang.

“Doa masing-masing sangat penting. Saya sentiasa mendoakan kejayaan dan kebaikan buat isteri,” katanya.

Sementara itu, Mazlin yang sudah tiga tahun berniaga jamu Mutyara berkongsi dia bermula sebagai pengguna.

“Kali pertama mencuba produk ini, saya cakap pada suami produk ini ‘sesuatu’.

“Dia macam terkejut, sebab dia tahu saya seorang yang sangat skeptikal dengan produk.

“Selepas tiga hari minum, alhamdulillah sakit pinggang yang dialami selama tujuh tahun sebelum itu sembuh serta merta.

“Kebetulan, Tya dan Asyraf mencari stokis. Jadi, saya cakap pada suami nak mencuba.

“Saya yakinkan suami dan nekad kalau nak menjadi usahawan tak nak biasa-biasa. Saya ambil pakej yang paling tinggi.

“Ketika itu juga mereka memberikan penghargaan kepada usahawan yang menjual jamu Mutyara.

“Saya pegang ‘award’ itu dan mula berangan. Ternyata, ada yang boleh berjaya dengan perniagaan ini,” katanya.

Menurutnya, usaha yang dimulakan secara zero dan hasil tunjuk ajar daripada Tya, dia menerusi pasukannya dikenali sebagai Team Chantek dinobatkan sebagai jutawan Mutyara pada Ogos tahun lalu selain sudah mempunyai 2,500 ahli di bawahnya.

“Di Mutyara kami macam keluarga. Budaya yang dibawa Tya dan Asyraf adalah nak membantu orang.

“Nampak kesungguhan mereka ke arah itu. Tidak wujud jurang antara pengasas dan usahawan.

” Jadi, bila dapat persekitaran seperti itu, kita berasa gembira dan ‘enjoy’ dengan apa dibuat.

“Bukan saja saya, tapi usahawan lain pun merasakan perkara sama. Kami diberikan peluang sama rata,” katanya.

Author

Tun Puteh Wanti

View all posts

View all posts


KPDNHEP P. Pinang terima empat aduan berkaitan ayam

GEORGE TOWN: Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang menerima empat aduan mengenai peniaga ayam yang tidak meletakkan tanda harga di premis jualan mereka setakat ini, selepas harga siling baharu diperkenalkan bermula 1 Julai.

Ketua Pegawai Penguatkuasa KPDNHEP negeri A. Mogan berkata berdasarkan pemeriksaan dijalankan pihaknya selepas mendapat aduan orang ramai yang juga pelanggan di premis terbabit mendapati selain tidak meletakkan tanda harga, peniaga juga tidak mempamerkan harga untuk caj atau upah potong ayam.

“Setakat ini satu daripada empat aduan itu telah diambil tindakan kes di bawah Akta Kawalan Harga dan Anti Pencatutan 2011 iaitu kes kompaun kerana tidak pamer harga, premis tersebut di daerah Timur Laut, di sini manakala tiga lagi aduan masih dalam siasatan.

“Berdasarkan pemantauan kami peniaga dipercayai bertindak sedemikian kerana mahu menjual ayam dengan harga yang lebih mahal berbanding harga siling ditetapkan iaitu RM9.40 bagi setiap kilogram sebab itu mereka tidak letak tanda harga.

“Pengguna diminta terus membuat aduan jika mendapati peniaga menjual harga ayam lebih mahal berbanding harga siling yang ditetapkan manakala peniaga pula perlu meletakkan tanda harga termasuk (tanda harga) untuk caj atau upah potong supaya tidak berlaku kekeliruan kepada pembeli,” katanya ketika dihubungi Bernama hari ini.

Mesyuarat Jemaah Menteri pada 29 Jun lepas mengambil keputusan untuk tidak mengapungkan harga ayam sebaliknya meneruskan subsidi dan menetapkan harga siling runcit ayam standard pada RM9.40 sekilogram bagi Semenanjung Malaysia mulai 1 Julai.

Menteri Pertanian dan Industri Makanan Datuk Seri Dr Ronald Kiandee dilaporkan berkata Jemaah Menteri turut bersetuju untuk menetapkan harga siling runcit telur ayam pada kadar 45 sen sebiji bagi gred A, Gred B (43 sen/biji) dan gred C (41 sen/biji).

Sementara itu, Mogan berkata tiada masalah kekurangan bekalan minyak masak bersubsidi dalam peket satu kilogram dilaporkan di Pulau Pinang, malah sehingga kini tiada aduan daripada pengguna.

Katanya, setiap hari pegawai penguat kuasa KPDNHEP negeri melakukan pemantauan bukan sahaja di kedai-kedai atau pasar raya malah di peringkat pengeluar, syarikat pembungkusan semula minyak masak bersubsidi dan pemborong dalam usaha memastikan keberadaan serta bekalan minyak masak mencukupi.

“Kuota bagi ‘repackers’ minyak masak bagi pek satu kilogram adalah sebanyak 3,434 tan metrik yang melibatkan 25 syarikat pembungkusan semula di seluruh Negeri Pulau Pinang dan pemeriksaan serta tinjauan kami mendapati tiada masalah bekalan minyak masak tersebut.

“Berdasarkan tinjauan kami dan saya sendiri yang turun ke padang mendapati bekalan minyak masak peket itu memang ada…bila letak di kedai atau pasar raya tidak sampai sejam sudah habis, malah pihak premis terlibat turut mengenakan kawalan iaitu mengehadkan tiga peket setiap isi rumah, namun pembelian berulang dalam kalangan pengguna tidak bertanggungjawab terutama peniaga yang mengambil kesempatan beli kerana murah,” katanya. – BERNAMA

Author

Laini MN

View all posts

View all posts


KPLB capai sasaran pelaksanaan projek tahun ini

PUTRAJAYA: Datuk Seri Mahdzir Khalid bangga dengan pencapaian anggota dan kakitangan dalam membantu melaksanakan projek pembangunan Kementerian Pembangunan Luar Bandar (KPLB), tahun ini.

Ini kerana, KPLB berjaya mencapai sasaran pelaksanaan sebahagian besar projek pembangunan yang dirancang sepanjang tahun ini.

“Saya berdoa semoga kita semua diberi kekuatan bagi melaksanakan semua tugas dan tanggungjawab yang telah diamanahkan.

“Saya percaya banyak pencapaian program dan projek KPLB yang telah mencapai sasaran yang ditetapkan sehingga kini,” katanya.

Beliau berkata demikian ketika berucap pada Majlis Perhimpunan Bulan Ogos KPLB di Ibu Pejabat kementerian itu di sini.

Turut hadir, Timbalan Menteri I KPLB, Datuk Seri Abdul Rahman Mohamad, Ketua Setiausaha KPLB, Datuk Ramlan Harun dan pengurusan tertinggi serta warga kerja pelbagai peringkat KPLB.

Terdahulu, Mahdzir melancarkan Sambutan Bulan Kebangsaan dan Kibar Jalur Gemilang peringkat kementerian.

Pada masa yang sama, beliau mengingatkan kepada mereka untuk terus bekerja keras melaksanakan tugasan yang masih ada.

Katanya, mana-mana program dan projek yang masih belum mencapai garis masa yang ditetapkan, langkah mengatasinya perlu dilakukan segera.

“Saya percaya bahawa, setiap apa yang kita lakukan adalah bertujuan untuk memakmur dan memajukan rakyat khususnya masyarakat luar bandar dan negara amnya,” katanya.

Sementara itu, Mahdzir menegaskan supaya warga KPLB untuk lebih berhati-hati dengan sebaran berita palsu di media sosial yang boleh memecahbelahkan rakyat.

“Sehingga ke hari ini masih wujud unsur-unsur negatif dalam kalangan masyarakat di negara ini yang boleh menggugat ketenteraman dan kesepakatan antara kita, terutamanya dalam era media sosial yang tiada sempadan dan terdedah kepada anasir jahat dan berita palsu.

“Sebagai warganegara yang bertanggungjawab, maka kita wajar menolak fahaman sempit yang boleh memecah belahkan masyarakat, dan tetap berpegang kepada prinsip bertolak-ansur dan hormat-menghormati antara satu sama lain,” kata Mahdzir.

Author

Tun Puteh Wanti

View all posts

View all posts


Tanah runtuh: Mangsa ke-26 ditemui, lelaki dewasa

BATANG KALI: Satu lagi mayat mangsa tanah runtuh, lelaki dewasa dilaporkan ditemui kira-kira jam 11.16 pagi tadi.

Menurut Jabatan Bomba dan Penyelamat Malaysia (JBPM) Selangor, mayat berkenaan ditemui di sektor B (Farm View).

Lelaki berkenaan ditemukan pada kedalaman kira-kira satu setengah meter dalam keadaan berpelukan bersama seekor anjing di sektor berkenaan.

Turut ditemukan seekor lagi anjing berhampiran kawasan itu dan bangkai kedua-dua ekor anjing berkenaan telah diserahkan kepada Jabatan Perkhidmatan Veterinar untuk tindakan lanjut.

“Maklumat dikemaskini setakat jam 11:50 pagi, sejumlah 94 orang mangsa yang berada di tapak perkhemahan tersebut terlibat dengan kejadian runtuhan yang berlaku.

“61 orang dalam keadaan selamat dan cedera manakala 26 orang meninggal dunia iaitu lima kanak-kanak (lelaki), tiga kanak-kanak (perempuan), 13 dewasa (wanita) dan lima dewasa (lelaki).

“Pasukan Mencari dan Menyelamat SAR Operasi Tanah Runtuh telah berjaya menemui mangsa yang ke 26 pada jam 11:16 pagi iaitu seorang lelaki dewasa di sektor B. Operasi mengeluarkan mangsa sedang dilakukan,” lapor JBPM Selangor hari ini.

Pada masa sama, pasukan SAR masih meneruskan misi pencarian baki tujuh lagi mangsa yang tidak ditemui.

Author

Diyana Rahip

View all posts

View all posts


Belanjawan 2023: RM64 bilion untuk minimumkan kos sara hidup – Anwar

KUALA LUMPUR: Kerajaan pada tahun ini menyediakan dana sehingga RM64 bilion dalam bentuk subsidi, bantuan serta insentif sebagai usaha meminimumkan kos sara hidup melalui kawalan harga barang, bantuan kewangan dan memberi perkhidmatan kepada rakyat.

Perdana Menteri, Datuk Seri Anwar Ibrahim berkata, kementerian berkenaan harus memastikan dana tersebut dilaksana secara berkesan dan mengelakkan daripada berlaku sebarang ketirisan.

“Konsep Payung Rahmah telah diperkenalkan sebagai induk kepada usaha membantu golongan susah dan rentan. Salah satunya ialah inisiatif Menu Rahmah yang menganjurkan jualan set hidangan pada harga hanya RM5. Alhamdulillah inisiatif Menu Rahmah ini dijangka terus menerima sambutan yang baik daripada pengusaha makanan dan rakyat.

“Saya ucap terima kasih kepada peniaga, penjaja, pekerja warung, restoran kecil yang mencatat untung kecil tetapi sanggup membantu rakyat susah,” kata Anwar merangkap Menteri Kewangan ketika membentangkan Belanjawan 2023 di Dewan Rakyat, hari ini.

Anwar berkata melalui Jualan Rahmah yang menawarkan barangan asas dengan harga sehingga 30 peratus lebih murah berbanding pasaran dengan penyediaan RM100 juta untuk menjayakan program tersebut di 222 kawasan Parlimen.

Perdana Menteri berkata, kerajaan juga akan meningkatkan peruntukan sebanyak RM200 juta kepada RM225 juta bagi memperluas program pengedaran barangan keperluan asas ke 25 kawasan baharu antaranya di Paloh dan Passin, Sarawak; Pasir Raja, Terengganu dan Kuala Krai, Kelantan.

Menyentuh berkenaan Sumbangan Tunai Rahmah (STR) Fasa 1 untuk golongan B40, Anwar berkata, isi rumah berpendapatan kurang RM2,500 layak menerima sumbangan sehingga RM2,500 bergantung kepada bilangan anak.

“Kerajaan juga akan memberi sumbangan tambahan RM600 kepada isi rumah penerima STR termiskin mengikut data e-Kasih. Ini bermakna keluarga dalam kumpulan miskin tegar layak terima sumbangan sehingga maksimum RM3,100.

“STR akan membantu meringankan beban sara hidup hampir sembilan juta penerima dengan peruntukan disediakan hampir RM8 bilion,” katanya.

Anwar berkata, kerajaan menawarkan kredit e-Tunai Belia Rahmah khusus kepada dua juta belia berusia 18 hingga 20 tahun dengan peruntukan RM400 juta. – BERNAMA


Beri ruang, peluang kepada Anwar tadbir negara – Adly

ALOR GAJAH: Beri ruang dan peluang kepada Perdana Menteri, Datuk Seri Anwar Ibrahim melaksanakan tanggungjawabnya mentadbir negara, kata Pengerusi Pakatan Harapan (PH) Melaka, Adly Zahari.

Timbalan Menteri Pertahanan itu berkata, beliau yakin Anwar mampu memimpin negara berdepan jangkaan ketidaktentuan ekonomi global pada tahun depan, berdasarkan kemampuan serta pengalaman Perdana Menteri ke-10 itu.

“Saya cukup yakin beliau boleh membawa Malaysia ke hadapan dalam tempoh-tempoh yang bagi saya sukar juga kerana kita menghadapi isu-isu ekonomi.

“Sepatutnya kita rakyat Malaysia memberikan ruang dan peluang kepada Anwar serta paling penting sokongan dan dorongan untuk perdana menteri membawa Malaysia ke satu tahap lebih baik,” katanya.

Beliau berkata demikian kepada pemberita selepas menziarahi dan menyampaikan sumbangan kepada Lai Hua Kiong, 54, dan Tai Seng Fui, 63, di Kampung Machap Baru di sini yang masing-masing kehilangan empat ahli keluarga dalam insiden tanah runtuh di Batang Kali, Selangor baru-baru ini.

Semalam, bekas Perdana Menteri, Tun Dr Mahathir Mohamad dilaporkan menyatakan kebimbangannya mengenai kemampuan Anwar untuk berdepan krisis kemelesetan ekonomi dan cabaran pemulihan pascapandemik berdasarkan pandangannya terhadap prestasi Ahli Parlimen Tambun itu sebagai menteri kewangan lebih 20 tahun lepas.

Mengulas lanjut, Adly berkata, semua kementerian dipertanggungjawabkan oleh perdana menteri bagi merangka pelan untuk meringankan beban masyarakat yang mungkin terkesan dengan jangkaan ketidaktentuan ekonomi itu.

“Malah kita di peringkat Kementerian Pertahanan pun membicarakan tentang bagaimana kita boleh mengurangkan beban dan kos sara hidup tentera dan veteran… maknanya kita sepakat di semua peringkat kementerian.

“Isu utama kita banyak berkait dengan kos sara hidup… memang kita dalam tempoh ini sentiasa mencari penyelesaian masalah dihadapi rakyat,” katanya. – BERNAMA


Dulu saya anti Najib, kini saya yakin beliau mangsa percaturan politik

KUALA LUMPUR: Penaung Malaysian Educator Movement (MEM), Muhammad Zaki Omar mendakwa dirinya anti Datuk Seri Najib Razak sebelum ini namun berubah pendirian setelah mengikuti perbicaraan kes SRC International dan 1MDB.

Beliau yang juga Penyelidik Kepentingan Awam percaya apa yang berlaku terhadap Najib adalah berkait ahli politik yang memusuhi beliau kerana bermotifkan politik dan bukan demi masa depan Malaysia.

Muhammad Zaki turut memohon maaf kepada Najib kerana menerima dan menyebarkan tuduhan berkaitan isu SRC dan 1MDB sebelum ini.

“Saya akui sebelum ini saya anti Najib kerana 1MDB, namun kemudian saya lihat rentetan konspirasi yang banyak perkara diragui dan berniat jahat. Ada motif lebih besar terutama mempengaruhi pilihan raya.

“Kita hormati keputusan mahkamah, kita tidak pertikaikan keputusan mahkamah tetapi saya percaya apa yang dibangkitkan, Najib tidak pernah diberi peluang tentang bukti baharu dimasukkan.

“Saksi-saksi pembelaan yang belum dipanggil, sewajarnya saksi-saksi beri ruang untuk hadir, kita bercakap tentang keadilan, bagaimana nak justifikasi seseorang itu bersalah atau tidak, hanya disebabkan teknikal, tempoh masa sudah terlepas tetapi perkara benar tetap benar,” katanya kepada MEDIA VARIASI.

Menurutnya lagi, jika Najib yakin tidak bersalah dan terpenjara atas sebab penganiayaan anggaplah itu ujian Allah dan rakyat akan menilai dengan hati yang terbuka.

Kata Muhammad Zaki, ekonomi hari ini jauh lebih teruk berbanding antara 2008 hingga 2018.

“Ekonomi merudum dengan perubahan kerajaan sampai tiga kali berbanding 10 tahun bawah Najib.

“Jadi saya yakin penyokong Najib tidak akan berganjak, dan Allah sebaik-baik penilai,” katanya.

Author

Fhatihah Zakinan

View all posts

View all posts


Nyaris maut! Warga emas tergolek jatuh motor langgar lubang ‘ajal’

BERA: Nyaris berdepan maut, itulah yang digambarkan seorang warga emas apabila motosikal ditungganginya melanggar lubang sebelum dia terjatuh ke atas jalan di Jalan Triang Lama di sini, kelmarin.

Bagaimanapun, mangsa, Jama Rusly Amin, 76, mengalami kecederaan di lutut kanan dan calar di muka akibat terjatuh daripada motosikalnya dalam kejadian yang berlaku kira-kira pukul 11.20 pagi.

Difahamkan, kejadian itu adalah yang kedua selepas kes seorang penunggang motosikal menemui ajal akibat terlanggar lubang di Temerloh minggu lalu.

Anak mangsa, Noradham Jama Rusly, 40, berkata, bapanya sering ke Bandar Triang dengan menunggang motosikal dan pada hari kejadian, lelaki itu keluar rumah seawal pukul 8 pagi.

“Bapa memang tahu jalan di situ selalu rosak, cuma semalam (kelmarin) dia tidak perasan lubang itu semakin besar.

“Lubang-lubang di situ ditutup dengan batu, mungkin abah tidak dapat kawal motosikal sebab faktor usia menyebabkan motosikal tergelincir,” katanya seperti dilapor Kosmo hari ini.

Susulan kejadian, pihak berkuasa tampil melaksanakan kerja-kerja baik pulih jalan petang semalam selain meletakkan kon dan tanda tanda sebagai peringatan kepada pengguna.

Pada masa sama, Noradham berharap kerosakan jalan yang boleh ‘menempah maut’ itu dapat diperbaiki dengan sempurna bagi memastikan tiada lagi insiden seperti yang dialami bapanya berlaku.

“Saya sedia maklum, jalan itu telah dibaiki berulang kali tetapi masih berlubang di tempat yang sama, janganlah sekadar buat, bila berlubang tampal tapi cara kerja tidak berkualiti, biarlah buat betul-betul,” jelasnya.

Author

Diyana Rahip

View all posts

View all posts


Najib tamatkan khidmat firma guaman ZIST – Hisyam

Perkara itu dimaklumkan oleh peguam utama Najib, Hisyam Teh Poh Teik apabila pendengaran rayuan itu bermula di hadapan panel lima hakim Mahkamah Persekutuan diketuai Ketua Hakim Negara Tun Tengku Maimun Tuan Mat.

“Teruskan,” kata Hakim Tengku Maimun selepas Hisyam memberitahu perkara tersebut, berikutan itu Timbalan Pendakwa Raya Datuk V. Sithambaram memulakan penghujahannya.

Pada 26 Julai, Ahli Parlimen Pekan itu melantik ZIST untuk mewakilinya dalam rayuan terakhir bagi mengetepikan sabitan dan hukuman atas kesalahan penyelewengan RM42 juta dana SRC International Sdn Bhd selepas menamatkan perkhidmatan firma guaman Tetuan Shafee & Co berkuat kuasa serta-merta.

Beliau juga melantik Hisyam, daripada Tetuan Hisyam Teh sebagai peguam utamanya untuk menggantikan Tan Sri Muhammad Shafee Abdullah.

Semalam, mahkamah menolak permohonan Hisyam untuk menarik diri daripada mewakili Najib dan memerintahkan pihak pendakwaan membentangkan penghujahan. – BERNAMA


Jemaah haji B40, M40 dikenal pasti melalui senarai STR

KUALA LUMPUR: Bakal jemaah haji dalam kategori B40 dan M40 dikenal pasti melalui senarai penerima Sumbangan Tunai Rahmah (STR), manakala bagi kumpulan T20 adalah berdasarkan pendapatan individu melebihi RM15,000 sebulan dan bukan pendapatan isi rumah.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata Lembaga Tabung Haji (TH) telah bekerjasama dengan kerajaan untuk menyemak silang maklumat bakal haji dengan pangkalan data sedia ada berkaitan pendapatan jemaah yang terpilih.

“Bagi musim haji 1444H/2023M, sebanyak 45.7 peratus yang terpilih terdiri daripada jemaah haji kumpulan B40, 52.3 peratus pula adalah jemaah haji kumpulan M40 dan dua peratus lagi adalah kumpulan T20,” katanya pada Waktu Pertanyaan-Pertanyaan Menteri di Dewan Rakyat, hari ini.

Beliau menjawab soalan Abdul Latiff Abdul Rahman (PN-Kuala Krai) yang ingin tahu kriteria  digunakan untuk mengklasifikasikan golongan B40, M40 dan T20 dalam menentukan mereka yang menerima tawaran untuk mengerjakan haji tahun 1444 Hijrah.

Bagi penambahan kuota haji, Mohd Na’im berkata, Malaysia telah mengemukakan permohonan kepada kerajaan Arab Saudi dan kini menunggu keputusan rayuan itu. – BERNAMA


PRU15: PN selesai pembahagian kerusi bulan depan

SERDANG: Rundingan pembahagian kerusi dalam kalangan parti-parti komponen Perikatan Nasional (PN) bagi menghadapi Pilihan Raya Umum Ke-15 (PRU15) akan diselesaikan bulan depan.

Pengerusi PN Tan Sri Muhyiddin Yassin berkata mengambil kira tempoh PRU15 yang semakin hampir,  beliau telah mengarahkan semua pimpinan parti-parti kompenan menyelesaikan pembahagian kerusi sama ada di peringkat Parlimen dan Dewan Undangan Negeri (DUN).

“Tempoh masa (PRU15) semakin hampir, sewajarnya pimpinan semua peringkat PN membuat persiapan. Rundingan sudah pun bermula tetapi belum selesai, jadi saya minta selesaikan dalam September. Soal mengenal pasti calon sudah mulakan.

Parti Pribumi Bersatu Malaysia (Bersatu) sudah keluarkan arahan supaya pimpinan bahagian kenal pasti tokoh dan calon berkelayakan, berkaliber, mempunyai latar belakang pendidikan dan mempunyai budi pekerti yang baik,” katanya dalam sidang media selepas tamat Konvensyen Perikatan Nasional 2022 di sini hari ini.

Ditanya adakah PN akan meletakkan orang muda sebagai calon perdana menteri, Muhyiddin yang juga Presiden Bersatu tidak menolak kemungkinan itu sebagaimana yang banyak berlaku di luar negara.

“Sudahkah sampai masa Malaysia menerima anak-anak muda yang berkelayakan menjadi perdana menteri?  Untuk masa depan negara ini mengapa tidak ? Takkan muka Muhyiddin dan nama-nama yang terkenal sahajakan,” kata Muhyiddin.

Sementara itu, ketika ditanya adakah PN yakin boleh menang PRU15 dengan kekuatan sendiri, Muhyiddin berkata: “Saya tidak kata ya, tidak kata tidak, banyak perkara yang perlu kita halusi.”

Menyentuh mengenai logo yang akan digunakan oleh PN pada PRU15, Muhyiddin berkata Majlis Tertinggi PN telah membuat ketetapan untuk menggunakan logo sedia ada iaitu perkataan “Perikatan Nasional”  berwarna putih berlatarbelakangkan warna biru tua.

“Parti dah buat keputusan, oleh kerana tempoh masa kini terlalu singkat, nak kenalkan logo baharu masa tak cukup, selepas PRU nanti kita akan memperkenalkan logo baharu yang lebih cantik.

“Hanya PN sahaja yang sebut PN di kertas undi, parti lain simbol sahaja. Semua boleh baca, di Sabah kami memperkenalkannya dua minggu sebelum pilihan raya negeri dan kami menang. Mungkin ada sesuatu yang istimewa dengan logo PN,” kata Muhyiddin. – BERNAMA


Staf pam minyak sedih dihina pelanggan kerana tidak berpelajaran tinggi

CYBERJAYA: Baru-baru ini, seorang wanita bekerja sebagai juruwang di sebuah stesen minyak berdepan dengan pengalaman yang sukar dilupakan apabila menerima hinaan daripada pelanggan yang menganggap dirinya tidak berpelajaran.

Menerusi video yang dimuat naik di TikTok Izzaty Nazmi, dia didatangi seorang pelanggan untuk membayar air tin lalu bertanyakan soalan kepadanya adakah dia sudah habis belajar.

Lalu, Izzaty menjawab ‘iye’ sambil tersenyum kerana menganggap pak cik itu ingin beramah mesra sementara menunggu bayarannya.

Apa yang mengejutkan Izzaty, dia tidak menyangka pak cik tersebut akan mencela pekerjaannya.

“Belajar tak pandailah tu, kenapa tak belajar tinggi-tinggi? Bolehlah merasa gaji RM5,000 hingga RM6,000.

“Kerja pam petrol saja? Boleh lah kot RM1,500 kan,” ucap pelanggan tersebut dengan sindiran.

Menjengah di ruangan komen, rata-rata netizen pernah mengalami pengalaman yang sama apabila diejek oleh orang yang tidak dikenali mereka.

“Aku pernah kena weh, sumpah sakit. Dia boleh cakap macam ni ‘anak pak cik 5 orang semua masuk universiti, kolej. Setakat kami ni kedai makan saja’ dalam hati aku ya Allah,” kongsi netizen.

Malah, ada juga yang mengatakan walaupun mempunyai pelajaran yang tinggi namun, bukan mudah untuk mencari pekerjaan pada zaman sekarang.

“Adik saya degree (hons) Pharmacist dari UKM terpaksa kerja jaga sayur Econsave sebab tak dapat kerja. PTPTN kena bayar,” tulis netizen.

“Pak cik tu ingat belajar tinggi-tinggi senang ke dapat kerja. Menantu saya 2 orang ada degree engineer susah nak dapat mohon apa pun susah nak dapat,” luah netizen.

Oleh: AIN JAPRI (Pelatih USM)

Author

Media Variasi

View all posts

View all posts


Penggunaan AI semakin bertambah, 14 juta pekerjaan bakal hilang

LONDON: Kemajuan teknologi kepintaran buatan (AI) yang semakin mendapat sambutan dijangka bakal memberi gangguan besar terhadap pasaran pekerjaan global dalam tempoh lima tahun akan datang.

Perkara itu merujuk laporan hasil tinjauan melibatkan lebih 800 syarikat yang dibentangkan dalam Forum Ekonomi Dunia (WEF), lapor CNN.

Forum tahunan yang menghimpunkan pemimpin global di Davos, Switzerland itu mendapati bahawa majikan dijangka mewujudkan 69 juta pekerjaan baharu menjelang 2027 dan menghapuskan 83 juta jawatan lain.

Jangkaan itu akan mengakibatkan kehilangan sebanyak 14 juta pekerjaan, bersamaan dua peratus pekerjaan semasa.

Malah, banyak faktor akan memberi impak kepada pergolakan pasaran buruh dalam tempoh berkenaan.

Peralihan kepada sistem tenaga boleh diperbaharui bakal menjadi ‘enjin’ berkuasa yang akan menjana peluang pekerjaan, namun pertumbuhan ekonomi perlahan dan kenaikan kadar inflasi pula akan akan mendorong kerugian.

Bagaimanapun, laporan sama menyatakan, pelaksanaan secara tergesa-gesa penggunaan AI akan memberikan kesan positif dan negatif.

Perihal ini kerana banyak syarikat diramal memerlukan pekerja baharu untuk membantunya melaksanakan dan menguruskan AI.

Menurut WEF, pengambilan penganalisis, saintis data, pakar pembelajaran mesin dan pakar keselamatan siber diramalkan meningkat secara purata sebanyak 30 peratus menjelang 2027.

Pada masa sama, pertambahan AI akan memberi impak kepada manusia kerana banyak pekerjaan diganti dengan penggunaan robot.

Author

Diyana Rahip

View all posts

View all posts


‘Yang salah tetap salah’ – Norman Hakim tampil mohon maaf, bakal selesai isu secara tertutup

PELAKON Norman Hakim tampil membuka mulut mengatakan isu tular yang menimpa anak perempuannya bersama Abby Abadi akan diselesaikan secara tertutup.

Norman dalam hantaran di Instagram memaklumkan dia mengambil iktibar atas ujian yang menimpa keluarganya baru-baru ini.

Norman turut berterima kasih kepada netizen yang mengambil berat terhadap isu terbabit.

“Terima kasih kepada yang concern atas ujian buat keluarga saya baru-baru ini.

“Insha-Allah ‘gerak hati’ dari-Nya untuk kami selesaikan secara tertutup. Kami ambil iktibar atas khilaf yang berlaku,” tulisnya.

Dalam pada itu, Norman memberitahu dia turut membaca segala cacian dan makian yang dilemparkan netizen terhadapnya selepas isu anaknya itu mula tular.

Pelakon Gerak Khas itu tampil memohon maaf bagi pihak keluarganya sekiranya ada menyinggung mana-mana pihak.

“Comments yang mungkin berbaur emosi dan kebencian, saya anggap itu semua sebagai teguran baik dari kalian untuk saya dan keluarga perbaiki kelemahan dan khilaf kami.

“Ampun maaf kalau ada khilaf, salah dan silap dari saya seisi keluarga.

“Yang salah tetap salah dan pintu taubat sentiasa terbuka untuk kembali ke jalan-Nya,” luahnya.

Terdahulu, kecoh di media sosial berkenaan Marissa Dania Hakim yang didakwa menjadi orang ketiga dalam rumah tangga seorang individu bernama Umisya sehingga membawa kepada perceraian.

BERITA BERKAITAN:

‘Saya mengaku silap, tapi ada dakwaan tak benar’ – Marissa Dania

‘Check in hotel’ – Wanita dakwa anak Abby Abadi sondol suami orang hingga bercerai

Author

Nurul Ain Japri

View all posts

View all posts